Kena Suntik Vaksin Pun Kena Covid Ke?

Tidak pelik apabila ramai kehilangan arah ekoran kes COVID-19 melibatkan seorang jururawat yang sudah disuntik vaksin Tozinameran buatan Pfizer.

Walau bagaimanapun, sesiapa yang tahu tentang vaksinologi tidak akan melatah dengan kes jururawat ini. Tunjang isu ini mudah difahami secara kronologi iaitu:

Jadi enam hari selepas disuntik Tozinameran, beliau disahkan positif COVID-19. Di sini jelas masalahnya. Enam hari. Padahal golongan yang disyaki positif dikehendaki dikuarantinkan selama 14 hari.

Dr Christian Ramers menyatakan tempoh inkubasi COVID-19 ialah 10 hingga 14 hari (Schumaker, 2020). Jadi jururawat tersebut sudah dijangkiti COVID-19 apabila menerima Tozinameran.

Walau bagaimanapun, ada satu lagi scenario yang wajar dibincangkan. Bayangkan saja jururawat ini dijangkiti COVID-19 selepas menerima Tozinameran. Situasi ini pun tidak membuktikan apa-apa.

Hal ini demikian kerana Tozinameran tidak akan memberi imuniti dengan sekali suntikan Penerima vaksin memerlukan dua dos, dijarakkan selama tiga minggu untuk memastikan rantaian COVID-19 diputuskan (Palca, 2020).

Jadi memandangkan jururawat tersebut baru mendapat satu dos, beliau masih lagi belum ada imuniti daripada COVID-19.

Perkara asas ini sudah berkali-kali dijelaskan pihak berkuasa dan pengeluar vaksin. Dua dos untuk mengukuhkan imuniti.

Mungkin kisah jururawat ini boleh diambil sebagai peringatan. Selepas menerima satu dos, tidak bermakna badan sudah kebal.

Artikel juga boleh dibaca di laman kewangan dan ekonomi kami, The Outlook.


Keluarga Rockefeller: Dinasti Jutawan Amerika Kontroversi

Sebut saja keluarga-keluarga terkaya di dunia, nama seperti Carnegie dan Morgan tidak dapat dipisahkan bak irama dan lagu. Tetapi tidak sah jika nama Rockefeller tidak diselitkan dalam keluarga-keluarga terkaya dan berpengaruh ini.

Ini kerana sumbangan mereka dalam pelbagai bidang memberi kesan besar kepada dunia hari ini sama ada ianya bersifat positif atau negatif. Semua ini terjadi dengan asas yang dibina oleh jutawan pertama dunia, John D. Rockefeller.

John D. Rockefeller

Setiap kisah pasti ada watak yang hebat untuk menghidupkan perjalanan kisah itu. Sebelum dikenali sebagai jutawan minyak yang hebat, Rockefeller atau nama sebenarnya John Davison Rockefeller datang dari sebuah keluarga yang miskin. Sebut berkenaan bapanya, terdapat pelbagai teori tentang siapa dirinya. Bagi yang pernah menonton minisiri The Innovators: The Men Who Build America, pasti sudah masak dengan teori bapanya merupakan seorang penipu dan kaki judi. Tidak diketahui teori mana yang tepat tetapi yang pasti kehidupan keluarganya ketika itu amat susah. Untuk mengubah nasib mereka, mereka berpindah ke Cleveland, Ohio dari Richford, New York ketika Rockefeller berusia 14 tahun.

Anak kedua dari enam adik-beradik, beliau sudah menunjukkan bakat dalam bidang perniagaan dan menceburkan diri dalam pelbagai bentuk bisnes pada usia remajanya. Semasa berusia 16 tahun, Rockefeller diambil bekerja sebagai pembantu penjaga buku sebuah firma bernama Hewitt & Tuttle. Bakat semulajadinya dalam perniagaan menyaksikan dirinya mendapat kenaikan pangkat sebagai juruwang dan penjaga buku firma berkenaan dalam tempoh beberapa bulan. Selepas menimba pengalaman dan pengetahuan di Hewitt & Tuttle selama empat tahun, beliau menubuhkan sebuah syarikat yang mengedarkan jerami, daging dan bijian bersama seorang rakan. Hasilnya pada tahun pertama syarikat itu beroperasi, mereka berjaya meraih keuntungan sebanyak $450,000 (RM1.85 juta).

Tidak mahu berhenti di situ saja, Rockefeller sedar minyak merupakan komoditi berharga pada masa depan dan mengubah Amerika Syarikat untuk selama-lamanya. Dengan kadar penghasilan minyak di Pennsylvania meningkat, ini membawa kepada pembukaan sebuah loji penapis minyak berhampiran Pittsburgh pada tahun 1863. Dan dalam tempoh dua tahun, ia menjadi loji penapis minyak terbesar di kawasan berkenaan. Industri minyak menjadi saksi kepada permulaan gergasi minyak pertama di dunia, Standard Oil yang ditubuhkan pada tahun 1870. Syarikat ini sentiasa meraih keuntungan sejak dari hari pertama ia dibuka bukan saja kerana keadaan pasaran yang baik tetapi juga bakat Rockefeller yang sentiasa memanfaatkan sumber syarikatnya sebaik mungkin.

Tetapi bagi memastikan pertumbuhan syarikatnya terus meningkat, strategi agresif dilaksanakan untuk memaksimumkan keuntungan syarikat. Pertama, dalam tempoh dua tahun, Standard Oil mengambil alih dan mengawal kebanyakan loji penapis minyak di Cleveland sekaligus memberinya monopoli dalam soal bekalan. Kedua, beliau mengadakan perkongsian dengan syarikat keretapi untuk mengedarkan minyak ke seluruh negara. Selepas pengenalan teknologi saluran paip minyak, ia membuka peluang kepada syarikat mengambil alih saluran paip dan terminal-terminal minyak yang dimiliki para pesaingnya. Menurut Profesor Emeritus Michael Cox dari Sekolah Ekonomi London (LSE), apa yang dilakukan Rockefeller amat efektif kerana beliau mengawal hampir keseluruhan industri minyak dari melombong hinggalah soal pengedaran. Ini bukan saja mewujudkan situasi monopoli membabitkan Standard Oil tetapi juga menjadikan beliau antara orang yang paling berkuasa dan kaya di Amerika Syarikat. Kedudukan ini dipergunakan sebaik mungkin untuk melindungi empayarnya termasuk menyokong ahli politik yang pro-perindustrian seperti dalam kes Presiden William McKinley.

Namun, tatkala kuasa dan kekayaannya semakin bertambah, ia turut mencetuskan rasa kurang senang dan kritikan keras ramai pihak terhadap Rockefeller dan Standard Oil. Cox menambah, “Pengkritik-pengkritik berpandangan kaedah-kaedah yang digunakan beliau sebagai tidak bermoral dan adakalanya memberi kesan buruk kepada negara. Kongres dengan tegas berpandangan dengan mewujudkan situasi monopoli membabitkan syarikatnya, Rockefeller sebenarnya menjejaskan unsur persaingan dalam pasaran. Jadi, amalan monopolinya itu dipandang ramai bukan saja sebagai satu taktik keras tetapi mewujudkan monopoli yang buruk untuk Amerika dan kapitalisme negara berkenaan.”

Sebagai tindak balas terhadap aktiviti monopoli Standard Oil, Kongres menggubal Akta Anti-Gabungan Firma Sherman 1890 yang menjadikan aktiviti monopoli perdagangan di Amerika menyalahi undang-undang. Dua tahun selepas itu, Mahkamah Agung Ohio memutuskan Standard Oil melanggar undang-undang negeri berkenaan yang menyaksikan Rockefeller membahagikan syarikat dan menyerahkan pengurusan kepada semua subsidiari syarikatnya. Bagaimanapun, hierarki syarikat masih kekal dengan kawalan semua divisyen masih diletakkan di bawah pengawasan lembaga pengarah yang diuruskan olehnya sendiri. Malah sembilan tahun kemudian, Rockefeller berjaya menyatukan semula semua subsidiarinya di bawah satu bumbung. Namun, tindakan tersebut mengundang kemarahan Kongres dan pada tahun 1911, mereka mengarahkan semua subsidiari dipecahkan semula.

Kemurahan hati Rockefeller

Di sebalik sisi negatifnya membabitkan aktiviti monopoli melampau dalam industri minyak, tiada siapa boleh menafikan kemurahan hatinya sebagai dermawan. Menurut Cox, sumbangannya pada tahun 1890-an menjadi asas kepada permulaan Universiti Chicago. Rockefeller turut menubuhkan Institut Penyelidikan Perubatan Rockefeller (kini dikenali sebagai Universiti Rockefeller) di mana kajian dan penyelidikan yang dijalankan institusi berkenaan memberi sumbangan besar dalam bidang perubatan dan biokimia seperti rawatan pneumonia dan meningitis. Pada tahun 1902, beliau turut menubuhkan Lembaga Pendidikan Awam (General Education Board) pada tahun 1902 untuk menyokong usaha pendidikan di Amerika tanpa mengira agama, bangsa atau jantina dengan penekanan kepada pendidikan tinggi. Pada tahun 1913, Rockefeller turut menubuhkan Yayasan Rockefeller bagi mempromosikan kebaikan manusia sejagat di seluruh dunia dengan menderma jutaan dolar kepada organisasi-organisasi berorientasikan kebajikan, penyelidikan, kesenian, pendidikan dan sebagainya.

Mungkin bagi sesetengah orang, apa yang dilakukannya itu bertujuan mengelak dikenakan cukai. Tetapi menurut Cox, apa yang dilakukan Rockefeller didorong atas sebab keagamaan kerana merasakan itu merupakan tanggungjawabnya untuk berkongsi kekayaannya dengan orang lain dan membantu mereka. Cox menambah, “Beliau melambangkan nilai-nilai Protestan iaitu bekerja keras, bangun awal, monogami (seorang isteri), keluarga standard, beragama dan mempunyai sisi kedermawanan yang kuat. Beliau sentiasa memperkatakan ini, ‘Orang kaya tidak seharusnya mati dalam keadaan kaya, orang kaya seharusnya mati dalam keadaan melakukan banyak kebaikan dengan kekayaan yang dihasilkannya.’”

John Jr dan legasinya

Usaha
Rockefeller diteruskan oleh anak lelakinya, Rockefeller Jr. Lahir pada tahun
1874, beliau mengikut jejak langkah bapanya dan meninggalkan kesan berkekalan
kepada dunia. Dibesarkan di Cleveland bersama tiga orang kakaknya, beliau
langsung tidak tergugat dengan kekayaan luar biasa yang ditinggalkan bapanya.
Selepas berjaya menamatkan pengajian dengan Universiti Brown, Rockefeller Jr
pernah bekerja di markas Standard Oil untuk beberapa ketika sebelum memilih
memfokuskan usaha kepada aktiviti kedermawanan.

Persepsi orang ramai terhadap Standard Oil berubah pada tahun 1913 apabila 9,000 pelombong arang batu yang bekerja untuk Syarikat Besi dan Minyak Colorado mengadakan mogok untuk mendapatkan gaji, tempat tinggal dan waktu bekerja yang lebih baik. Bagaimanapun, krisis tersebut mencalar arang pada Standard Oil apabila keluarga-keluarga pelombong dihalau keluar dari kediaman mereka dan dipaksa tinggal dalam khemah sementara semasa musim sejuk serta pembunuhan 40 orang termasuk 11 kanak-kanak oleh pasukan keselamatan swasta. Akibatnya, Rockefeller Jr dipersalahkan atas apa yang berlaku dan dipanggil ke Kongres untuk memberi keterangan sekaligus merosakkan nama keluarga hartawan terkenal itu.

Untuk
tahun-tahun seterusnya, di sebalik pelbagai kontroversi yang terus melanda
dirinya, Rockefeller Jr berusaha memulihkan kembali nama keluarganya melalui
usaha-usaha kedermawanan. Usaha-usaha itu ialah penubuhan Pusat Rockefeller,
mendermakan beberapa bidang tanah yang menjadi lokasi markas Pertubuhan Bangsa
Bersatu (PBB) dan memulihkan kembali Muzium Kolonial Williamsburg. Selain usaha
kedermawanan, impak terbesar Rockefeller Jr ialah impak yang dibawa
anak-anaknya kepada dunia dalam pelbagai sudut.

Sementara Abby Rockefeller memilih meneruskan aktiviti kedermawanan yang digerakkan oleh bapanya dan datuknya, abang-abangnya menempa nama masing-masing dalam bidang politik, perniagaan dan kedermawanan yang bersifat lain dari yang lain. Abang sulungnya, Rockefeller III mendedikasikan hidupnya kepada hal ehwal luar dan aktiviti kedermawanan. Selepas menamatkan pengajian di Universiti Princeton, beliau menggunakan masa tersebut untuk mengembara ke luar negara termasuk negara-negara Asia. Minatnya terhadap benua berkenaan membawa kepada penubuhan Asia Society and the Council on Economic and Cultural Affairs. Selain itu, beliau juga bertanggungjawab menubuhkan Majlis Populasi (untuk mengkaji isu populasi termasuk populasi berlebihan) dan Pusat Lincoln (pusat seni persembahan utama dunia) serta beberapa pertubuhan bukan kerajaan lain. Bagaimanapun, Rockefeller III meninggal dunia pada usia 72 tahun selepas terlibat dalam satu kemalangan jalan raya di Mount Pleasant, New York.

Sementara bagi yang meminati sejarah presiden Amerika Syarikat, nama Nelson Rockefeller sentiasa meniti di bibir. Sejak dari kecil lagi, beliau sudah menunjukkan minat menjadi presiden. Selepas berkhidmat beberapa ketika di Chase Manhattan Bank, Nelson mengetuai usaha pembangunan Pusat Rockefeller dalam satu tempoh yang dianggap bergelora termasuk sebagai presiden. Beliau kemudian menyertai bidang politik dan bertanggungjawab mengubah pemandangan langit New York melalui projek-projek pembinaan yang dicetuskan semasa berkhidmat sebagai Gabenor New York selama empat penggal dari 1953 hingga 1973. Nelson juga menjadi pilihan Gerald Ford sebagai Naib Presidennya dari 1974 hingga 1977.

Tatkala
abangnya memberi kesan kepada perubahan fizikal New York, Laurence pula
meninggalkan kesan kepada Wall Street sebagai pelopor kapitalis usahasama.
Semasa tahun-tahunnya berada di Bursa Saham New York, bukan sekali dua beliau
melabur dalam banyak syarikat yang meningkat naik yang memfokuskan kepada
bidang elektronik, penerbangan, komputer dan bioteknologi seperti Apple dan
Intel. Beliau juga merupakan seorang pencinta alam dan bertanggungjawab
meluaskan lagi kawasan-kawasan yang diklasifikasikan sebagai taman negara dari
Wyoming hingga Hawaii.

Walaupun
mengikut jejak langkah abangnya, Nelson dalam dunia politik, Winthrop pula
lebih gemar bermula dari bawah dan tidak mahu bergantung kepada nama
keluarganya. Semasa hendak memulakan kariernya dalam dunia perniagaan, beliau
bermula sebagai pelatih yang bekerja di lapangan minyak milik keluarga
Rockefeller. Selepas tamat Perang Dunia Kedua, beliau menyertai dunia politik
dan diangkat sebagai Gabenor Arkansas pada tahun 1967. Dari situ, beliau
melaksanakan pelbagai reformasi seperti perlaksanaan gaji minimum, akta kebebasan
maklumat dan mengetatkan undang-undang insuran.

Sementara
si bongsu, David pula mempunyai cerita menarik. Selepas menamatkan pengajian
dari LSE, beliau kemudian menyambung pengajian di Universiti Chicago dan
berjaya mendapat ijazah Doktor Falsafah pada tahun 1940. Antara pekerjaan
pertamanya ialah sebagai penulis surat untuk Pejabat Datuk Bandar New York
tetapi selepas WWII meletus, beliau menukar pen dengan raifal dengan berkhidmat
dalam tentera. Pada mulanya, David bermula sebagai prebet sebelum berjaya
mendapat kenaikan pangkat sebagai kapten selepas tamat perkhidmatan pada tahun
1945.

Selepas
tamat perang, beliau menyertai Chase Manhattan Bank yang ketika itu
dipengerusikan oleh bapa saudaranya, Winthrop Aldrich. Dan bagi ramai pekerja
di situ, David hanyalah seorang lagi anak orang kaya yang terlalu dimanjakan
dan berpeluang bekerja di situ melalui kenalan keluarganya. Namun, sikap
rajinnya di tempat kerja dan gemar menaiki keretapi bawah tanah mengubah
persepsi mereka terhadapnya dan menyediakan asas baginya untuk berada di
puncak, sebagai CEO bersama pada tahun 1960 sebelum menjadi CEO penuh sembilan
tahun kemudian.

Semasa tempohnya sebagai CEO, beliau menggunakan rangkaian kenalannya di seluruh dunia untuk meningkatkan bilangan cawangan bank di luar negara. Dengan kenalan sebegini, David berjaya meningkatkan bilangan cawangan bank dari 11 kepada 73 bank dengan menjadi bank luar pertama membuka cawangan di China dan Rusia sekaligus menjadikan ia sebagai institusi kewangan utama antarabangsa. Beliau juga bertanggungjawab melaksanakan reformasi dalam bank bagi menjadikan ia terus relevan dengan perkembangan zaman termasuk pengenalan jabatan sumber manusia, jabatan perancangan dan jabatan pemasaran selepas terpengaruh dengan idea Peter Drucker. Peranan CEO terus dipegang sehinggalah beliau bersara pada tahun 1981. Semasa menyertai Chase Bank pada tahun 1946, ia merupakan institusi bernilai $4.8 bilion (RM19.8 bilion). Selepas bersara pada tahun 1981, David meninggalkan institusi tersebut pada nilai $76.2 bilion (RM314.9 bilion). Semasa berkhidmat sebagai CEO, beliau juga pernah ditawarkan jawatan sebagai Pengerusi Rizab Persekutuan dan Setiausaha Perbendaharaan sebanyak beberapa kali tetapi menolak semua usaha berkenaan. David juga bertanggungjawab memujuk Presiden Jimmy Carter mendapatkan perlindungan di Amerika Syarikat atas sebab perubatan.

Pengaruh dan kekayaan Dinasti
Rockefeller

Untuk mengetahui sejauh mana kekayaan keluarga Rockefeller sehingga hari ini, agak sukar untuk menentukan jumlah sebenar kekayaan yang dimiliki. Ini kerana kekayaan keluarga ini diuruskan oleh satu tabung amanah bersama beberapa entiti lain bagi memastikan anggota keluarga ini dapat terus menikmati gaya hidup mereka. Tabung amanah ini dikawal oleh waris-waris lelaki Rockefeller dan juga pemegang-pemegang amanah lain yang mengeluarkan sejumlah besar amaun wang kepada ramai waris keluarga berkenaan. Hari ini, kebanyakan kekayaan keluarga berkenaan diuruskan oleh Rockefeller & Co tetapi ratusan tabung amanah dan syarikat diuruskan oleh JPMorgan Chase (sebelumnya dikenali sebagai Chase Manhattan). Berdasarkan anggaran nilai yang dibuat oleh Forbes, kekayaan keluarga ini berjumlah $10 bilion (RM41.3 bilion) hari ini berbanding kekayaan Rockefeller sendiri yang berjumlah $30 bilion (RM124 bilion).

Walaupun agak susah mengetahui nilai sebenar kekayaan mereka, tetapi pengaruh mereka masih tetap dirasai sehingga hari ini. Wujud satu teori bahawa keluarga Rockefeller merupakan salah satu dinasti yang menolak isu perubahan iklim. Namun, itu terbukti sebagai tidak benar pada tahun 2004, 73 daripada 78 waris Rockefeller berusaha memujuk lembaga pengarah ExxonMobil (salah satu syarikat legasi Standard Oil) mengubah pendirian mereka terhadap isu perubahan iklim. Selain tekanan melalui lembaga pengarah, mereka turut menggunakan tekanan awam dan politik untuk memaksa syarikat mengubah pendirian. Pada tahun 2006, Jay Rockefeller yang ketika itu berkhidmat sebagai Senator West Virginia (Demokrat) bergabung tenaga dengan Senator Maine, Olympia Snowe (Republican) untuk mendesak bakal Setiausaha Negara Amerika dan pengerusi ExxonMobil, Rex Tillerson untuk tidak menyalurkan dana kepada penafi isu perubahan iklim. Namun, usaha mereka menemui kegagalan dan syarikat terus mengekalkan pendirian mereka sehingga hari ini.

Selain dikaitkan mempunyai komplot berkenaan isu perubahan iklim, keluarga Rockefeller turut dituduh terlibat dalam beberapa teori konspirasi:

Di
sebalik semua ini, ada rahsia bagaimana mereka berjaya mengekalkan kekayaan
yang sudah mencecah generasi kelima dan keenam. Rahsia ini didedahkan oleh anak
David yang juga pengerusi Rockefeller & Co, David Jr:

1.
Mesyuarat keluarga membabitkan hampir 100 ahli keluarga berumur 21 tahun ke
atas. Mesyuarat ini bukan sekadar membincangkan isu kekeluargaan tetapi juga
hala tuju dan projek terbaru yang diusahakan mereka. Semua diberi peluang
bersuara termasuk yang bergelar menantu.

2.
Sentiasa memastikan sejarah keluarga sentiasa diketahui semua lapisan ahli
keluarga bagi memastikan nilai keluarga yang ditanam terus kekal dan dibawa ke
generasi seterusnya.

3.
Tidak membabitkan diri dalam perniagaan keluarga. Menurut David Jr, langkah
kerajaan memecahkan Standard Oil dianggap satu rahmat kerana mengelakkan
berlakunya perpecahan dalam keluarga berkenaan hala tuju sesebuah syarikat dan
secara tidak langsung, menyediakan asas kepada kekayaan dinasti itu melalui
penubuhan tabung-tabung amanah, saham dan pegangan kewangan yang mudah
diwariskan kepada waris tanpa perlu mengharungi kerumitan undang-undang
berkenaan syarikat.

4.
Sentiasa berpegang kepada nilai keluarga termasuk kedermawanan. Ini kerana
menurut David Jr, kekayaan yang dimiliki itu bukan sekadar hak tetapi juga
tanggungjawab di mana ia harus diagihkan kepada mana-mana pihak yang
memerlukannya.

RUJUKAN:

1. O’Donnell, Carl. (2014). The Rockefellers: The Legacy Of History’s Richest Man. Forbes. https://www.forbes.com/sites/carlodonnell/2014/07/11/the-rockefellers-the-legacy-of-historys-richest-man/#649b72103c26

2. Conspiracies.net. Rockefeller Conspiracy – An Introduction to the Rockefellers. https://www.conspiracies.net/rockefeller-conspiracy-theories/

3. Matsangou, Elizabeth. (2017). The history of the Rockefeller family. World Finance. https://www.worldfinance.com/markets/the-history-of-the-rockefeller-family

4. Frank, Robert. (2018). 4 secrets to raising wealthy kids, according to the billionaire Rockefeller family. CNBC. https://www.cnbc.com/2018/03/26/david-rockefeller-jr-shares-4-secrets-to-wealth-and-family.html

5. O’Reilly, Sean. (2016). How Rich Is the Rockefeller Family Today? Fox Business. https://www.foxbusiness.com/markets/how-rich-is-the-rockefeller-family-today

6. Goldenberg, Suzanne. (2015). Rockefeller family tried and failed to get ExxonMobil to accept climate change. The Guardian. https://www.theguardian.com/environment/2015/mar/27/rockefeller-family-tried-and-failed-exxonmobil-accept-climate-change


Kenapa Putera Andrew Kena Tendang Dari Istana?

Tengok berita ternampak nama Putera Andrew jadi sensasi. Katanya baginda diseru ke Istana Windsor baru-baru ini. Ketika itu beliau berada di Royal Lodge.

Perjalanan antara dua istana ini tidak jauh pun – dalam lingkungan beberapa kilometer sahaja.

Sampai saja di Istana Windsor, baginda bertemu dengan Ratu Elizabeth yang baru saja bersidang dengan Putera Charles dan Putera William.

Pertemuan ini sekejap saja. Tetapi impaknya memang jelas: Andrew dilucutkan gelaran “His Royal Highness” (Nathan, 2022). Setakat ini jawatan Duke of York masih milik Andrew.

Jujurnya, situasi ini sama saja dengan Putera Harry. Kedua-dua bangsawan ini adalah putera yang bukan His Royal Highness. Harry adalah Duke of Sussex. Andrew adalah Duke of York.

Masalah sekarang, cuba bandingkan pengumuman istana berkaitan dua putera ini:

Semasa Harry keluar daripada istana, Ratu Elizabeth bertitah, “kami semua sedih tetapi (Harry) dan (Meghan) kekal ahli keluarga yang kami cukup sayang.”

Semasa Andrew keluar istana pula, baginda tidak keluarkan titah. Pihak istana yang membuat pengumuman, “darjat ketenteraan dan darjat diraja Duke of York telah dirampas Ratu.”

Apa maknanya? Mak dah marah. Itu maknanya.

Kenapa Andrew Dihalau Keluar?

Keputusan Ratu Elizabeth dibuat selepas pihak hakim New York menolak permohonan Andrew. Ceritanya begini. Pada tahun 2001, seorang remaja berusia 17 tahun (Virginia Giuffre) dibawa untuk berjumpa Andrew.

Tiga kali mereka bertemu, katanya untuk mengamalkan hubungan syahwat. Kalau ikut undang-undang, hubungan ini adalah rogol walaupun jika mangsa merelakan.

Orang dewasa tidak boleh berhubung dengan warga bawah umur 17 tahun. Cerita ini disembunyikan sampailah seorang broker bernama Jeffrey Epstein diheret ke muka pengadilan kerana berurusan dengan anak-anak gadis bawah umur.

Kes Epstein bertambah sensasi pada Disember 2014 kerana Virginia mula bersuara dan petik nama Andrew. Dalam dokumen mahkamah, memang jijik betul: Virginia diseludup untuk berjumpa dengan Andrew di pulau Little Saint James.

Di situ Andrew mendatangi Virginia dalam bilik bersama beberapa anak gadis lain (Michot & Brown, 2018).

Apa lagi – Istana Buckingham bertambah pening sejak hari itu. Andrew sekadar membuat penafian. Tetapi data penerbangan mengesahkan Andrew dan Virginia berada di tempat yang sama (Sykes, 2019).

Pelik benar, seorang remaja 17 tahun boleh tahu keberadaan putera diraja. Memang pelik. Proses mahkamah pun bertambah rumit, kerana Andrew tidak langsung mahu bekerjasama dengan pihak penyiasatan di Amerika Syarikat. Kalau ikut strategi Andrew, jangan kerjasama dan buat permohonan “suit dismissal” (pengguguran kes).

Masalahnya, hakim New York sudah tolak permohonan ini.

Jadi Andrew kena naik mahkamah jawabnya. Dan Andrew perlu membela diri tanpa mengheret keluarga diraja British sekali. Memang dasar British betul. Kawan buat hal, lempar awal-awal.

Apa Akan Berlaku Sekarang?

Jujurnya Andrew dari tahun 2019 lagi sangat takut untuk pergi ke Amerika Syarikat. Beliau takut diberkas dan tidak dibenarkan pulang ke United Kingdom (Keogh, et al., 2019).

Ini dengan permohonan beliau ditolak, lagilah beliau takut keluar rumah. Baru-baru ini wartawan istana sendiri mengutuk strategi undang-undang Andrew, katanya tidak terurus dari awal lagi.

Pihak pembelaan seolah-olah mahu main “hide and seek” dan bertindak secara tengok keadaan terlebih dahulu. Jadi Andrew memang betul-betul bimbang.

Kalau ikutkan, beliau tidak boleh diberkas dan dibawa ke Amerika Syarikat. Kerana pihak pendakwa raya tahu beliau tidak perlu jawab apa-apa pun. Kalau di mahkamah, beliau sekadar petik akta perundangan itu ini.

Kerana Perlembagaan Amerika Syarikat ada klausa yang melindungi orang daripada soalan-soalan self-incriminatory (membawa masalah pada diri sendiri).

Jadi ikut aturan, tindakan mahkamah baru-baru ini telah meruntuhkan benteng terakhir yang melindungi Andrew. Sekarang tunggu tarikh perbicaraan sebenar sahaja.

RUJUKAN:

Keogh, G., et al. (2019, November 20). Prince Andrew is advised not to fly to America ‘in case he is unable to return’ as he confirms he WILL speak to FBI and Buckingham Palace ‘braces for subpoena’. The Daily Mail.

Michot, E., & Brown, J. (2018, November 26). How teen runaway Virginia Roberts became one of Jeffrey Epstein’s victims. Miami Herald.

Nathan, S. (2022, Januari 13). Queen Elizabeth personally told Prince Andrew that he was no longer HRH. The New York Post.

Sykes, T. (2019, Ogos 20). Flight logs reportedly link Prince Andrew to alleged Jeffrey Epstein victim Virginia Roberts. The Daily Beast.


Menggunakan Budaya Melayu Dan Agama Islam Untuk Jual Produk

Isu yang tercetus semasa Mira Filzah mengenakan busana bukan Melayu memang menarik untuk dikupas lagi. Bagi yang tidak tahu, Mira telah dituduh mengaut keuntungan menggunakan unsur kebudayaan minoriti.

Cuma menariknya Mira Filzah memakai pakaian Hindi; yang gelabah terasa pula bangsa Tamil. Mungkin semangat Indianisasi yang memain peranan. Apa-apa pun hipokrasi ini sebenarnya tiada tempat pun di Malaysia, melainkan jika benar ada isu berbangkit.

Untuk pengetahuan semua, ada beza antara perkongsian budaya dan penj4rahan budaya (cultural appropriation). Jika seorang Tamil memakai busana Melayu semasa Aidilfitri, itu hanyalah semangat untuk menyambut bersama.

Tetapi kalau model-model Cina misalnya digunakan dalam anjuran tayangan fesyen Tamil, itu penj4rahan budaya. Yalah – ramai saja warga Tamil yang tampan dan cantik untuk dijadikan model.

Lebih sesuai jika mereka saja mengenakan pakaian Tamil. Tetapi pilih pula Cina. Tidakkah gila namanya? Memang gila pun. Tetapi benda inilah Melayu mengharungi setiap masa sejak entah bila. Islam telah menjadi sebahagian dengan Melayu sebelum kemerdekaan lagi.

Ratusan hingga ribuan tahun dahulu, Melayu menimang sistem kesultanan yang tersergam dengan ciri-ciri Islamik. Jadi Islam takkan boleh terputus dengan Melayu pada hari ini.

Mungkin sebab itulah budaya Melayu dij4rah dan dir4mpas tanpa henti. Bukan main lagi selama ini produk-produk makanan tertentu diletakkan ciri-ciri Islam semata-mata untuk memancing Melayu.

Sedangkan pengeluar-pengeluar produk ini bukan Islam pun. Tulisan Jawi yang dipandang hina dan enteng boleh saja digunakan bagi tujuan pemasaran produk. Gambar masjid selamba dicetak pada bungkusan, pun atas tujuan pemasaran produk.

Dan perkara ini dibutakan mata saja, sedangkan dengan jelas ia menj4rah budaya Melayu untuk mengaut keuntungan yang bukan main banyak. Contoh paling mudah ialah Pau Ahmad. Ia dikatakan kuih pau halal sejak tahun 1985.

Pau Ahmad ialah jenama dimiliki PA Food. Maklumat lebih lanjut boleh didapati dalam laman sesawangnya, jelas sekali menggunakan simbol kubah masjid.

Pengasas syarikat ini pula bernama Ding Hong Sing yang diapit Vincend Liew, Nikko Ding, Cooldy Ding dan Loh Wei Haur. Produk mereka sememangnya berkualiti dan halal, yang dijamin oleh Fadhlin Ahmad Zaki.

Tiada masalah pun jika ingin beli Pau Ahmad. Malah jika kena dengan selera, kalian digalakkan beli. Walaubagamanapun jelas sekali teknik pemasaran yang menggunakan logo masjid memberikan “sense of belonging” kepada Pau Ahmad. Ia menyerap kebudayaan Melayu yang merupakan sasaran utama syarikat.

Berkenaan dengan isu perkauman pula, tidak adil jika PA Food diboikot kerana setakat ini tiada pun pertikaian terhadap syarikat ini. Malah Puan Anita yang sudah 10 tahun bekerja dengan PA Food siap dikalungkan anugerah “Staff of the Year” sebanyak lima kali.

Bukan Pau Ahmad sahaja harus ditekankan. Banyak lagi produk bukan Melayu di Malaysia menggunakan nama Melayu.

Tidak terhad pada makanan sahaja, minyak rambut pun ada juga. Tetapi setakat ini berapa tuduhan dilemparkan terhadap mereka? Bahawa ini ialah r4mpasan budaya untuk kepentingan perniagaan.

Kalau berasa iri hati terhadap Mira Filzah, tidak perlu ungkit pasal budaya. Harus diselidik dulu pembekal lehenga tersebut, kerana tiada istilah r4mpasan budaya dalam negara ini.

Jika tabiat buruk ini dibiasakan, kaum Melayu ada sebab jauh lebih banyak untuk mengaduh. Tentu sekali ia boleh menjauhkan lagi hubungan antara kaum, sampai penjual nasi lemak Tamil pun silap haribulan boleh runsing.


Perbezaan Taiwan Dan China: Komunis VS Kuomintang

Beberapa hari lepas, Tsai Ing-wen mengangkat sumpah untuk penggal keduanya (2020-2024) sebagai presiden Taiwan, di depan potret Sun Yat-sen, pengasas Republic of China (ROC).

Kenapa pemimpin Taiwan perlu angkat sumpah depan bekas pemimpin China?

Sebenarnya, nama rasmi kerajaan yang memerintah Taiwan adalah Republic of China (ROC) atau Chunghwa Minkuo (中華民國).

Bunyi ada dekat-dekat dengan Daehan Minguk (Republic of Korea) kan? Ye, Bahasa Cina & Korea ada banyak perkataan yang sama, termasuk perkataan “republik”.

Pada asalnya, ROC adalah kerajaan yang memerintah China, didirikan selepas maharaja terakhir China, Aisin-Gioro Puyi turun takhta pada tahun 1912.

Sun Yat-sen menjadi presiden republik pertama. Dia juga merupakan pengasas Parti Nasionalis (Kuomintang / KMT).

ROC terjerumus dalam per4ng saudara antara nasionalis (KMT) yang dipimpin oleh Chiang Kai-shek (pewaris Sun) dan komunis yang dipimpin oleh Mao Tse-tung.

Pada tahun 1949, komunis menang dan mendirikan “People’s Republic of China” (PRC).

KMT yang kalah lari ke Taiwan, terus memerintah sebagai ROC & menanti masa untuk menawan semula China.

ROC & PRC masing2 klaim diri sebagai the one true China. Jadi sesiapa yang iktiraf ROC tak boleh iktiraf PRC, yang iktiraf PRC tak boleh iktiraf ROC.

“One-China Principle”.

Satu per satu negara pun memutuskan hubungan dengan ROC, termasuk US sendiri yang mendirikan hubungan dengan PRC pada tahun 1979.

Maka ROC mula dilupakan. PRC muncul sebagai “China” yang kita kenali.

Malah disebabkan One-China Principle, ROC hanya boleh mengambil bahagian dalam acara dan pertubuhan antarabangsa seperti Olimpik, APEC, WTO dengan nama “Chinese Taipei”.

Harapan ROC untuk menawan semula China nampaknya dah hampir mustahil dengan kemunculan PRC sebagai kuasa besar dunia.

ROC atas nama je China, tapi kawasan yang ada hanya tinggal Taiwan.

Maka mulalah muncul kesedaran identiti “Taiwan” yang baharu.

Democratic Progressive Party (DPP) adalah parti yang champion identiti ke-Taiwan-an instead of ke-China-an.

Dalam naratif DPP, walaupun penduduk majoriti adalah orang Cina yang berhijrah dari China, Taiwan mempunyai identiti sejarah yang unik berbeza dengan China.

China menakluk Taiwan pada tahun 1683. Dan selepas kalah perang dengan Jepun pada tahun 1895, China telah melepaskan Taiwan kepada Jepun.

Hanya selepas Jepun kalah WW2 pada tahun 1945, baru ROC mengambil alih Taiwan sehingga sekarang. Jadi ROC lebih kepada “penjajah” baharu.

Di Taiwan juga ada peribumi yang budayanya lebih dekat dengan kaum rumpun Austronesia seperti di Filipina, Borneo, Nusantara dan Lautan Pasifik.

Disebabkan takut Taiwan merdeka bawah DPP, China (PRC) jadi makin agresif untuk halang sebarang ekspresi bahawa Taiwan sebagai negara.

China akan protes kalau siapa2 sebut Taiwan sebagai sebuah negara. Sebab itu orang panggil negara ahli APEC sebagai “ekonomi”. Kalau panggil “negara” seolah2 iktiraf Taiwan sebagai negara.

Tzuyu dari TWICE pun pernah kena pada Januari 2016. Tzuyu berasal dari Taiwan, jadi ada sekali dia terangkat bendera ROC dan itu menyinggung perasaan pihak China.

Disebabkan takut bisnesnya di China terjejas, JYP minta Tzuyu memohon maaf kepada orang China.

Namun insiden itu menimbulkan kemarahan orang Taiwan yang melihat China terlalu memijak mereka. Kebetulan waktu itu ada pemilihan presiden, maka Tsai Ing-wen dari DPP diangkat sebagai presiden Taiwan/ROC.

Tsai memang tidak segan silu mengangkat identiti Taiwan dan melawan China. Itu menyebabkan hubungan antara China dan Taiwan berada di tahap paling tegang.

Malah Tsai juga berbaik-baik dengan US untuk sama-sama cucuk China.

Hari ini ROC hanya diiktiraf oleh 15 buah negara, lagi kesian daripada Palestin (diiktiraf 138 negara).

Disebabkan One-China Principle, “Taiwan” tidak dapat diterima ke dalam komuniti antarabangsa.

Tapi kalau buang nama ROC dan pakai nama Taiwan, China pula tak suka dan akan ugut untuk guna kekerasan demi menghalang kemerdekaan Taiwan.


Spirited Away: Animasi Jepun Pertama Menang Academy Award

Awal-awal kemunculan Best Animated Feature dalam Academy Award atau Oscar, ramai yang ramalkan Disney akan kaut semua anugerah tapi akhirnya tak kesampaian.

Hayao Miyazaki dan karyanya berjaya meraih anugerah Best Animated Feature Kedua dalam sejarah anugerah itu dipertandingkan sejak mula diperkenalkan pada tahun 2002.

Dalam tempoh 20 tahun sejak kemenangan Spirited Away, ia merupakan satu-satunya anugerah Best Animated Feature yang dimenangi oleh studio yang tidak berpangkalan di Amerika Utara atau Eropah.

Dah la Academy Award ni America-centrism. Ironinya, tindakan menganugerahkan filem dari Jepun dengan Oscar Best Animated Feature masa tu menyebabkan anugerah tersebut tak kembali semula ke Jepun sehingga kini.

Kurangnya pengiktirafan animasi Jepun daripada pihak Academy Award disebabkan oleh takut akan berlaku kembali peristiwa semasa Hayao Miyazaki memenangi anugerah tu. Beliau tak nak datang Oscar atas alasan tak nak menyokong pencerobohan Amerika ke atas Iraq, meletakkan pihak Academy di tengah-tengah perdebatan politik. Miyazaki dedahkan dia macam roda gigi dalam mesin imperialisme Amerika.

Akhirnya Hayao Miyazaki dianugerahkan Academy’s Governors Awards pada 2014 susulan pengumuman persaraan beliau. ini pada dasarnya akan menjadi anugerah pencapaian seumur hidup. Di sebalik semua penghinaan diterimanya sebelum ni, Miyazaki terima dan bersetuju untuk muncul secara peribadi untuk anugerah itu.

Oleh: Azizul Farhan

Selain kisah ninja, ada lagi kisah-kisah menarik dalam tamadun Jepun! Mari dapatkan buku kami, KITAB TAMADUN JEPUN di Shopee kami: https://bit.ly/KitabTamadunJepunShopee


Perlumbaan Vaksin Seluruh Dunia

Penularan wabak ‘SARS-CoV-2’ atau Covid-19 yang bermula pada penghujung tahun 2019 telah memaksa peradaban manusia moden hari ini ‘berlumba-lumba’ untuk menghasilkan vaksin yang efisien lagi selamat dengan mengikut garis panduan keselamatan yang telah ditetapkan.

Secara asasnya, vaksin adalah salah satu kaedah pencegahan penyakit berjangkit atau wabak yang dibuat melalui kaedah suntikan imunisasi. Kebiasaannya, vaksin digunakan untuk mencegah jangkitan wabak berbentuk ‘pathogen’ yang berpunca daripada virus, bakteria, fungi dan juga parasit.

Menurut Pertubuhan Kesihatan Sedunia (WHO), setiap penghasilan vaksin perlu melalui beberapa peringkat wajib, khususnya peringkat ujian keselamatan yang terdiri daripada peringkat Pra-Klinikal (haiwan), Klinikal (manusia) dan Pengawalseliaan (regulatory review).
Peringkat Klinikal adalah peringkat yang paling penting, yang mana ianya terdiri daripada 3 fasa utama, iaitu Fasa 1 (Safety Trials) yang melibatkan sebilangan kecil manusia, Fasa 2 (Expanded Trials) pula dijalankan ke atas ratusan manusia, dan Fasa 3 (Efficacy Trials) yang diwajibkan ujian ke atas ribuan manusia.

Atas faktor itu, tempoh penghasilan sesuatu vaksin semestinya akan mengambil masa yang agak lama, adakalanya mampu mencecah sehingga 10 tahun sebelum ianya mendapat kebenaran penuh untuk dipasarkan.

Walaubagaimanapun, tempoh masa penghasilan vaksin Covid-19 telah dipercepatkan dengan sasaran masa hanya 1 hingga 2 tahun sahaja memandangkan penghasilan vaksin ini menggunapakai teknologi moden terkini.

Dalam pada itu, WHO turut menggariskan beberapa jenis vaksin yang paling ‘common’, antaranya ‘Live Attenuated Vaccine’ (LAV), ‘Inactivated Whole Cell Vaccine’, ‘Subunit Vaccine’ dan ‘Toxoid Vaccine. Kesemua jenis vaksin ini menggunapakai kaedah penghasilan yang berbeza.

Setakat 11 November 2020, terdapat 234 kajian vaksin yang telah didaftarkan di seluruh dunia. Daripada jumlah itu, sebanyak 39 kajian sedang berada di peringkat ujian Klinikal. Hanya 10 kajian sahaja yang sedang berada di ujian Klinikal fasa 3 (efficacy trials) menurut portal covid-19vaccinetracker.com.

Berdasarkan senario terkini, negara China sedang mendahului carta negara pengeluar vaksin terawal dan terbesar dunia, setelah 5 kajian vaksin milik syarikat farmaseutikal dari negara itu sedang menjalani ujian Klinikal fasa 3. Antara syarikat farmaseutikal China yang terlibat ialah Anhui Zhifei Longcom Biopharmaceutical, Chongqing Zhifei Biological, Sinovac Biotech, CanSino Biologics dan Sinopharm.

Selain China, terdapat beberapa kajian vaksin dari negara lain yang sedang menjalani ujian Klinikal fasa 3, iaitu United Kingdom (AstraZeneca), Amerika Syarikat (Moderna, Novavax & Pfizer), Russia (Gamaleya), Belgium (Janssen), dan Jerman (BioNTech) sepertimana yang dilaporkan oleh covid-19vaccinetracker.com.

Menurut data yang dikeluarkan oleh Jabatan Perdana Menteri (JPM), kerajaan Malaysia telah bersetuju untuk menyertai sebuah badan antarabangsa yang dikenali sebagai COVID-19 Vaccine Global Access (COVAX). Badan ini bertanggungjawab untuk membantu negara-negara membangun mendapatkan bekalan vaksin.

Sebagai info, kerajaan telah melabur sebanyak RM42 juta untuk menjadi ahli COVAX. Angka tersebut hanyalah ‘bayaran awal’, dan kerajaan perlu membayar sebanyak RM600 juta untuk mendapatkan stok vaksin menerusi pelan COVAX. Kerajaan turut menjangkakan bahawa harga seunit vaksin boleh mencecah sehingga $22 USD atau RM91 (at least) menurut laporan thestar.com.

Dalam perkembangan lain, pada 16 November 2020, kerajaan telah berhubung dengan 10 buah syarikat pengeluar vaksin bagi membincangkan beberapa peluang kerjasama di dalam aspek-aspek terpenting, seperti kajian dan pembangunan (R&D), pertukaran teknologi dan saintis, serta perjanjian pembelian vaksin menurut YB Khairy Jamaludin selaku Menteri Sains, Teknologi dan Inovasi.

YB Khairy turut menyebut bahawa, kerajaan hanya memperoleh bekalan vaksin Covid-19 untuk 10% populasi rakyat Malaysia menerusi keahlian COVAX. Justeru, kerajaan perlu berusaha mendapatkan baki bekalan vaksin sekurang-kurangnya untuk 60% populasi Malaysia bagi mencapai sasaran ‘Herd Immunity’ yang ditetapkan pada kadar 70%. Menerusi Belanjawan 2021, kerajaan telah memperuntukkan sebanyak RM3 Bilion dalam usaha membuat tempahan awal bekalan vaksin Covid-19.

Namun, pembelian tersebut hanya akan dibuat setelah mendapat kelulusan dari Kementerian Kesihatan Malaysia (KKM).Terdahulu, pada 11 Ogos 2020, Presiden Vladimir Putin (Russia) mengumumkan bahawa vaksin Sputnik V keluaran Gamaleya Research Institute yang berpusat di Moscow telah memperoleh kelulusan (approval) untuk dipasarkan. Vaksin itu dikatakan hanya melalui proses ujian ke atas manusia (human testing) dalam jangka masa 2 bulan sahaja menurut theguardian.com.

Pengumuman yang dibuat Putin itu telah menjadikan Sputnik V sebagai vaksin Covid-19 pertama di dunia yang memperoleh kelulusan. Sejurus selepas itu, Sputnik V mendapat kritikan hebat daripada ramai pakar vaksin di seluruh dunia khususnya berkaitan dengan tahap keselamatan yang tidak begitu meyakinkan.

Hal ini dikatakan demikian kerana, kerajaan Russia membuat pengumuman tersebut dengan hanya bersandarkan keputusan ujian Klinikal fasa 1 dan 2 yang hanya melibatkan 76 orang sukarelawan sahaja. Sedangkan, kayu ukur utama dalam penghasilan sesuatu vaksin adalah bergantung kepada keputusan ujian Klinikal fasa 3 yang melibatkan ribuan sukarelawan.

Menjelang bulan Oktober 2020, Sputnik V melaksanakan ujian Klinikal fasa 3 dengan melibatkan seramai 40 000 orang sukarelawan. Tahap keberkesanan (efficacy) Sputnik V dilaporkan mencecah sehingga 92% berdasarkan perolehan keputusan ujian ke atas 16 000 sukarelawan, menurut The Associated Press.

Sebagai pembandingan, vaksin keluaran syarikat Moderna (US) yang menjalankan ujian Klinikal fasa 3 ke atas 30 000 orang rakyat US memiliki kadar keberkesanan sehingga 95%. Manakala, vaksin ciptaan bersama syarikat Pfizer (US) dan BioNTech (Jerman) memiliki kadar keberkesanan setinggi 90% melalui ujian yang dilaksanakan ke atas 43 500 orang sepertimana yang dilaporkan oleh portal bbc.com.

Namun, terdapat beberapa kajian vaksin lain terpaksa dihentikan seketika setelah beberapa orang sukarelawan yang terlibat didapati terkena kesan sampingan (adverse effect) yang marabahaya.

Vaksin CoronaVac yang diusahakan secara bersama oleh syarikat farmaseutikal China (Sinovac) dan Institut Butantan milik kerajaan Brazil telah dihentikan pada 10 November 2020 menurut laporan nytimes.com. Jumlah sukarelawan vaksin CoronaVac adalah seramai 27 000 orang.

Selain itu, syarikat AstraZeneca turut menggantung kajian mereka selama kira-kira 6 minggu yang bermula pada 6 September 2020, setelah mendapati beberapa orang sukarelawan mereka jatuh sakit. AstraZeneca kemudiannya dibenarkan untuk meneruskan kajian mereka pada 23 Oktober setelah siasatan menunjukkan tiada sebarang kaitan antara penyakit ‘neurological’ yang dialami oleh sukarelawan tersebut dengan suntikan vaksin percubaan (trials) yang diberikan.

Sebagai penutup, penghasilan sesuatu vaksin tidak boleh dibuat secara terburu-buru tanpa mengambil kira tahap keselamatan kepenggunaanya. Diharapkan agar pihak kerajaan dapat memastikan vaksin yang dibeli nanti benar-benar selamat dan berkesan untuk digunakan oleh rakyat Malaysia.


Eksperimen Psikologi Terhadap 3 Pesakit Yang Mengaku Diri Sebagai Jesus Christ

Pernahkah anda tertanya tentang bagaimana minda manusia ini berfungsi? Walaupun pelbagai kejadian misteri wujud dan terjadi dalam dunia, minda manusia ini masih belum dapat “dipecahkan kod sekuritinya”.

Artikel kali ini adalah tentang eksperimen psikologi sebenar yang berlaku di sebuah hospital mental Amerika Syarikat. Eksperimen ini berkenaan 3 individu penghuni hospital yang menghidap skizofrenia jenis paranoia mengaku diri mereka sebagai Jesus Christ.

Permulaan

Semua ini bermula dalam lingkungan tahun 1940an. Dua orang pesakit wanita dimasukkan ke sebuah institusi mental di Maryland, Amerika Syarikat, kerana mereka berdua mengaku diri mereka sebagai “Virgin Mary” @ Maryam.

Ditakdirkan pada suatu hari, mereka berdua berkesempatan untuk bertemu dan berbual sesama mereka. Setelah beberapa minit dalam perbualan, salah seorang daripada mereka memperkenalkan diri beliau sebagai,

“Mary, ‘Mother’ of God.”

Mendengar akan perkara itu, menyebabkan pesakit wanita seorang lagi itu menjawab;

“You can’t be my dear.”

Dan seakan tidak dapat menerima apa yang diucapkan pesakit pertama menyebabkan beliau menambah;

“You must be crazy, I am the ‘Mother’ of God.”

Pesakit pertama walau bagaimanapun tetap menegaskan bahawa beliau adalah “Virgin Mary” dengan kata-kata berikut:

“I’m afraid it’s you who are mixed up, I am Mary.”

Tidak diketahui mereka berdua, perbualan mereka itu didengari oleh seorang staf hospital yang mendengarkan mereka berdua berdebat bahawa siapa “Virgin Mary” yang sebenar. Ia hanya selepas beberapa ketika, mereka berdua berdiam diri, seolah-olah sedang ‘memproses’ maklumat yang baru diterima otak mereka.

Dan menakjubkan, akhirnya salah seorang dari pesakit itu akhirnya ‘sedar’ daripada delusi yang menyelimuti diri beliau dengan kata-kata berikut;

“Kalau awak Mary, maka saya adalah Anne, ibu awak.”

Dengan itu, perdebatan tentang siapa “Virgin Mary” yang ‘sebenar’ akhirnya dapat dibuktikan dan mereka berdua berdamai sambil berpelukan.

Dalam beberapa minggu selepas sedar dari delusi beliau, pesakit wanita itu bertindak balas dengan baik terhadap rawatan yang diberikan di institusi mental tersebut. Dan tidak lama kemudian, beliau telah disahkan pulih dan pelepasan beliau dibenarkan pihak institusi mental itu.

Anekdot kes klinikal pesakit wanita itu kemudian diterbitkan di dalam sebuah majalah, “Harper’s Magazine” pada tahun 1955. Salah seorang daripada pembaca, iaitu pakar psikologi sosial Dr.Milton Rokeach, meneliti kes itu dengan tekun sekali.

Ilham Dr.Milton Rokeach

Selain daripada kes “Virgin Mary” itu, Dr.Rokeach terlebih dahulu sedar akan kewujudan kes seorang pesakit mental yang mengaku diri sebagai tuhan namun beliau berjaya disembuhkan [sekurangnya untuk sementara sahaja] setelah diletakkan bersama-sama seorang lagi pesakit yang turut mengaku diri beliau tuhan.

Ia berdasarkan catatan ahli falsafah dari Perancis iaitu Voltaire, tentang kisah seorang lelaki tidak siuman yang malang dikenali sebagai Simon Morin.

Dikatakan bahawa, apabila beliau ditempatkan bersama seorang lagi pesakit yang mengaku sebagai tuhan, Simon Morin sedar dari delusi beliau sendiri.

Ini kerana menurut Voltair, Simon Morin menggunakan logik akal beliau, iaitu “cuma ‘seorang’ sahaja boleh menjadi tuhan.” Justeru, dengan pesakit seorang lagi itu berkeras bahawa beliau adalah tuhan, maka Simon Morin membuat kesimpulan, “Aku bukanlah tuhan yang sebenar.”

Walau bagaimanapun, keadaan ini tidak bertahan lama, kerana dikatakan Simon Morin kembali kepada keadaan asal beliau, iaitu delusi mempercayai bahawa beliau adalah tuhan. Ini menyebabkan pihak berkuasa pada ketika itu menjatuhkan hukuman supaya beliau dipancang dan kemudian dibakar pada tahun 1663 oleh kerana kata-kata kufur yang beliau ucapkan.

Dengan kes-kes logik akal serta konfrontasi yang akhirnya mampu membantu menyedarkan delusi pesakit mental ini, Dr.Milton Rokeach kemudian membuat keputusan untuk bereksperimen akan perkara tersebut.

Dan eksperimen psikologi itu bermula dengan pencarian subjek @ pesakit yang mempunyai delusi yang sama, iaitu mempercayai bahawa mereka adalah “Jesus Christ”.

Pencarian Pesakit Dan Hospital Mental Ypsilanti

Melalui pejabat Dr.Vernon Stehnman yang merupakan Timbalan Pengarah Bahagian Kesihatan Mental di negeri Michigan, Amerika Syarikat, pertanyaan dibuat kepada lima buah hospital mental di negeri tersebut berkenaan pesakit yang mempunyai delusi ‘menjadi orang’ yang sama.

Objektif disini adalah untuk mencari dua orang atau lebih individu yang mempunyai delusi sama di dalam kalangan 25,000 orang pesakit yang berada dibawah jagaan institusi mental negeri tersebut.

Akhirnya, mereka mengenalpasti 3 orang individu yang mempercayai bahawa mereka adalah “Jesus Christ”. 2 individu menetap di Hospital Mental Ypsilanti, Michigan. Manakala seorang lagi di tempat lain dan bakal dipindahkan ke Hospital Mental Ypsilanti bagi mengambil bahagian di dalam eksperimen Dr.Milton Rokeach.

Urusan pemindahan salah seorang pesakit tersebut diarahkan oleh Dr.Rokeach kepada seorang lagi pakar perubatan dan penyelia Hospital Mental Ypsilanti yang bernama Dr.Yoder.

Pemindahan ini akhirnya akan menyaksikan pertembungan 3 individu yang masing-masing mengaku mereka adalah “messiah” yang diturunkan bagi menyelamatkan umat manusia.

Usai melaksanakan tugas pemindahan pesakit, Dr.Yoder kemudian melepaskan tanggungjawab terhadap ketiga-tiga pesakit itu dibawah penjagaan Dr.Rokeach dan pesakit tersebut kemudiannya ditempatkan di Wad D-23 Hospital Mental Ypsilanti.

Hospital Mental Ypsilanti ini terletak di negeri Michigan. Ia dibuka pada tahun 1931 dan mempunyai kapasiti asal 1000 buah katil. Semasa eksperimen psikologi Dr.Rokeach ini sedang dijalankan, terdapat lebih 975 orang pesakit yang ditempatkan di hospital ini. Bagi pihak perubatan pula, terdapat 25 orang doktor yang bertugas sebagai pakar psikologi.

Walaupun dengan nisbah perbezaan yang ketara diantara staf perubatan dan pesakit, ia tidak menjadi masalah kepada staf perubatan. Ini kerana mereka terlibat dalam program terapeutik psikologi dan projek kajian secara berkumpulan yang direka khas bagi membantu meningkatkan teori pemahaman dan mengamalkan rawatan psikoterapi terhadap mereka yang sakit mental.

Setelah 3 hari mereka ditempatkan di Wad D-23 tersebut, pada tarikh 1 Julai 1959, ketiga-tiga pesakit @ subjek eksperimen dipanggil ke sebuah bilik berhampiran dengan wad mereka untuk memperkenalkan diri masing-masing.

Bilik yang akan menjadi tempat mereka berbual pada masa-masa akan datang ini boleh digambarkan sebagai bilik yang biasa sahaja. Hanya memiliki beberapa perabot yang tidak akan mencetuskan perasaan ketidakselesaan terhadap pesakit. Setibanya mereka di dalam bilik tersebut, mereka disambut oleh kepulan asap yang datangnya dari tembakau yang dihisap Dr.Milton Rokeach.

Dr.Milton Rokeach memperkenalkan diri beliau dan 3 orang lagi pembantu di dalam eksperimen ini kepada ketiga-tiga pesakit mental tersebut. Dr.Rokeach menjelaskan kepada mereka bahawa bilik ini akan menjadi tempat dimana mereka akan menghabiskan kebanyakan masa bersama. Ketiga-tiga pesakit yang duduk berhadapan pasukan pengkaji eksperimen psikologi ini dengan tekun mendengar segala penerangan yang diberikan Dr.Rokeach.

Mengenali 3 Orang Pesakit Dalam Eksperimen

3 orang pesakit mental yang didiagnos menghidap skizofrenia jenis paranoia yang menjadi subjek dalam eksperimen ini adalah Joseph Cassel, Clyde Benson dan Leon Gabor.

Mereka bertiga ini mempunyai delusi bahawa mereka adalah “Jesus Christ”. Mereka kemudian diminta untuk memperkenalkan diri masing-masing.

1. Joseph Cassel.

“Nama saya Joseph Cassel.” Kata beliau. Dr.Rokeach kemudian bertanya lagi, “Ada apa-apa lagi yang awak ingin beritahu kami?”

“Ya.” Jawab Joseph. “Saya adalah tuhan.”

Joseph Cassel, atau nama ketika lahir diberi Josephine Cassel, adalah seorang pesakit lelaki yang berumur 58 tahun. Beliau telah dimasukkan ke hospital mental sejak 20 tahun yang lalu.

Mempunyai kepala yang botak dan sering kali tersenyum dan menyengih walaupun kehilangan separuh daripada gigi bahagian depan beliau. Poket baju dan seluar beliau sentiasa kembung dipenuhi oleh barangan seperti cermin mata, tembakau, pensel, sapu tangan, buku dan majalah.

Sebelum mengalami delusi ini, Joseph menyara hidup beliau bekerja sebagai kerani dan penulis. Joseph seringkali melemparkan bahan bacaan yang diletakkan berhampiran jendela bilik tersebut semasa beliau sangka tiada yang melihat perbuatan itu. Walaupun beliau bukan berasal dari England mahupun pernah melawati negara itu, dikatakan bahawa beliau sangat teringin untuk ‘kembali’ ke England. Diantara ketiga-tiga pesakit, Joseph Cassel boleh dikatakan sebagai baik kelakuannya.

2. Clyde Benson

Kemudian seorang lagi pesakit yang paling tua diantara mereka bertiga memperkenalkan diri. “Nama saya Clyde Benson.” Kata beliau. Suara beliau yang agak perlahan ini merupakan suara yang sama digunakan ketika berbual.

Berumur 70 tahun, Clyde Benson juga turut menghidap penyakit dementia dimana beliau akan lupa perkara tentang dirinya sendiri. Walau bagaimanapun, kadang-kala apabila beliau waras, Clyde Benson akan teringat akan peristiwa beliau bekerja di landasan kereta api dan memancing. Clyde mempunyai tubuh yang agak tinggi, dan disebabkan umur yang lanjut, beliau sudah kehilangan hampir kesemua gigi.

Apabila ditanya Dr.Rokeach sama ada beliau mempunyai nama lain, Clyde Benson menjawab; “Well, I have other names, but that’s my vital side and I made God five and Jesus six.”

3. Leon Gabor

Leon merupakan pesakit yang paling muda diantara mereka bertiga dengan umur 38 tahun. Beliau dibesarkan oleh ibunya yang beragama kristian dan turut dikatakan bahawa ibu Leon juga bergelut dengan masalah kesihatan mental beliau sendiri.

Ianya pada 5 tahun sebelum ini, apabila ketika ibu Leon pulang ke rumah dari rutin harian di gereja, mendapati bahawa Leon memusnahkan salib krisitian yang digantung serta pelbagai lagi perhiasan berkenaan kristian. Leon kemudian mengarahkan ibu nya untuk berhenti menyembah ‘tuhan palsu’ itu dan menyembah beliau sebagai ‘tuhan sebenar’. Sejak dari peristiwa itu, Leon dimasukkan ke hospital mental.

Leon mempunyai fizikal tubuh yang agak kurus dan tinggi. Selain itu, Leon juga petah berbicara dan sentiasa meletakkan kedua-dua tangan dihadapan beliau supaya dia dapat melihatnya.

Apabila diminta untuk memperkenalkan diri, Leon menjawab, “Ia dinyatakan di dalam sijil kelahiran saya bahawa saya adalah Dr.Domino Dominorum et Rex Rexarum, Simplis Christianus Pueris Mentalis Doktor.”

Ayat dalam bahasa latin yang membawa maksud, “Lord of Lords, and King of Kings, Simple Christian Boy Psychiatrist.”

Tambah beliau lagi, “Ia turut dinyatakan di dalam sijil kelahiran saya bahawa saya adalah kelahiran semula ‘Jesus Christ’ dari Nazareth.”

Selesai pengenalan diri Leon, Joseph dengan segera membantah kata-kata Leon itu sebentar tadi dengan hujah berikut;

“Dia [Leon] berkata, dia adalah kelahiran semula Jesus Christ, saya tak faham, saya tahu siapa saya. Saya adalah tuhan, christ dan roh kudus. Dan kalau saya bukan, saya tidak akan mengatakan sebegitu. Saya adalah christ. Saya tidak mahu mengatakan saya adalah tuhan, christ dan roh kudus. Saya tahu ini adalah rumah [institusi] mental dan awak perlu lebih berhati-hati.”

Setelah membiarkan Joseph menghamburkan protes beliau terhadap Leon, Leon menjawab:

“Encik Cassel, tolong! Saya tidak bersetuju dengan kenyataan kamu mengatakan bahawa semua orang gila di tempat ini. Ada diantara mereka di sini yang tidak gila. Setiap individu itu ibarat ‘rumah’ sendiri. Tolong ingat tu.”

Waktu itu, Dr.Rokeach hanya memerhatikan dan membiarkan sahaja ‘perdebatan’ diantara Joseph dan Leon. Pada masa yang sama, perhatian Dr.Rokeach teralih kepada Clyde Benson dan bertanyakan pendapat beliau tentang apa yang ditelagahkan oleh Joseph dan Leon.

Clyde menjawab: “Saya adalah lambang kepada kelahiran semula. Ya.. saya adalah sama seperti Jesus, melambangkan kelahiran semula..” Clyde kemudian bergumam seorang diri.

Dr.Rokeach kemudian ingin mendapatkan kepastian tentang apa yang dituturkan oleh Clyde dan bertanya, “Adakah kamu katakan bahawa kamu ini tuhan?”

Jawab Clyde, “Betul tu, saya adalah tuhan, Christ dan roh kudus.”

Secara tiba-tiba ketertiban serta budi bahasa yang ditonjolkan pada awal sesi ini tidak lagi dilihat akibat dari jawapan Clyde itu. Clyde dan Joseph berteriak dan bertempik diantara satu sama lain untuk membuktikan bahawa diri masing-masing adalah tuhan. Perkara ini berlarutan sepanjang sesi sehingga ia berakhir. Leon hanya diam memerhatikan dengan tekun pertelingkahan yang sedang berlaku diantara Clyde dan Joseph.

Berakhirnya sesi pada hari itu, Leon menggambarkan bahawa sesi ini seolah “penderaan mental” dan sesi ini adalah cubaan Dr.Rokeach untuk “brainwash” mereka.

Berdasarkan pemerhatian dalam sesi pengenalan ini serta fakta kes disebalik pesakit “Virgin Mary” dan Simon Morin, Dr.Rokeach mendatangkan sebuah hipotesis bahawa terdapat kemungkinan untuk mengubah sedikit atau menghapuskan terus delusi yang dialami jika ketiga-tiga pesakit ini.

Ia dilakukan dengan meletakkan mereka dalam situasi atau ‘dipaksa’ berhadapan dengan kontradiksi terbesar yang boleh difikirkan akal manusia, iaitu dua orang atau lebih individu mendakwa identiti mereka sama.

Untuk membuktikan hipotesis beliau, Dr.Rokeach mencipta pelbagai situasi atau ‘pembolehubah’ di dalam eksperimen psikologi ini bagi mencabar identiti mereka bertiga untuk 25 bulan mendatang.

Selain itu, beliau turut mempersiapkan sebuah kumpulan kawalan (“control group”) yang terdiri daripada kalangan 3 orang pesakit wanita yang turut mengalami delusi identiti. Walau bagaimanapun, kumpulan penyelidik tidak akan cuba untuk mempertikaikan identiti pesakit wanita ini, tidak seperti Joseph, Clyde dan Leon.

Ini kerana dengan mengambil kira perkembangan delusi pesakit kumpulan kawalan ini, Dr.Rokeach berharap untuk meletakkan penanda aras bagi mengukur kesan yang akan terjadi disebabkan peningkatan interaksi psikologi.

Bermulanya Eksperimen

Bagi memaksimakan perhubungan serta interaksi diantara Joseph, Clyde dan Leon, Dr. Rokeach menempatkan katil mereka berdekatan diantara satu sama lain di dalam Wad D-23. Selain itu, Dr. Rokeach turut menempatkan tempat duduk mereka berdekatan ketika di dewan makan. Beliau turut mengaturkan supaya mereka bertiga bersama-sama bekerja di pusat mencuci pakaian institusi mental tersebut.

Perkara ini dibuat oleh Dr. Rokeach supaya mereka bertiga terus menerus berhadapan dengan ‘delusi’ mereka sendiri melalui interaksi sesama mereka.

Kemudian, pembantu Dr. Rokeach seramai tiga orang ditugaskan untuk melakukan aktiviti berkumpulan secara harian serta mengekori dan melaporkan aktiviti mereka ini setelah sesi psikoterapi berkumpulan mereka berakhir. Seminggu sekali, Dr.Rokeach sendiri akan ke fasiliti tersebut bagi menguji keadaan psikologi mereka bertiga.

Minggu demi minggu berlalu, dan pada suatu hari ketika sesi bersama Dr.Rokeach, beliau bertanya kepada mereka bertiga: “Kamu rasa, mengapa kamu di hospital ini?”

Clyde Benson, yang paling tua diantara mereka bergumam sambil menyatakan dia adalah pemilik bangunan ini, serta tanah-tanah berhampiran dan ditugaskan menjadi penjaga kepada kawasan ini.

Manakala Joseph, dengan ‘bangganya’ berkata bahawa bangunan ini adalah kubu terakhir England dan beliau ditugaskan untuk mempertahankannya.

Leon, yang paling kurang tempoh masanya di hospital mental (5 tahun) adalah satu-satunya pesakit yang mengakui beliau adalah pesakit mental, namun masih berkeras dalam delusinya. Leon seterusnya menyalahkan pendakwa raya yang cemburu kerana meletakkan beliau untuk melalui seksaan di wad mental.

Kemudian Dr. Rokeach bertanya lagi, “Kamu rasa mengapa saya meletakkan kamu semua bersama-sama di sini?”

Clyde dengan keras hati enggan menjawab serta membuat sebarang tekaan tentang pertanyaan yang diajukan Dr.Rokeach.

Joseph bagaimanapun menegaskan bahawa kehadiran beliau di sini adalah untuk menyedarkan yang lain iaitu [Clyde & Leon] bahawa mereka itu gila. Selain daripada itu, beliau turut menegaskan bahawa beliau adalah satu-satunya ‘tuhan’.

Seterusnya, jawapan Leon mempunyai kebenaran disebaliknya iaitu, beliau mengatakan bahawa Dr. Rokeach meletakkan mereka bertiga di sini supaya ketiga-tiga mereka berlawan serta berkonfrontasi diantara satu sama lain. Leon juga berpendapat bahawa pasukan penyelidik ini mencuba untuk “brainwash” mereka.

Minggu demi minggu berlalu di dalam diskusi eksperimen tersebut menyaksikan ketegangan diantara mereka semakin meningkat.

Perdebatan menjadi lebih hangat dan mereka bertiga semakin bersemangat membuktikan bahawa masing-masing adalah ‘tuhan sebenar’. Pada masa yang sama, soalan yang diajukan pasukan penyelidik seakan ingin mencetuskan konfrontasi.

Setiap pesakit kemudian kelihatan sukar untuk bertenang dan berkelakuan rasional. Ada kalanya bertindak bertempik, mengamuk, serta memberi ancaman diantara satu sama lain seakan menjadi kebiasaan di dalam ataupun di luar sesi psikoterapi tersebut.

Pada suatu hari, ketika Leon sedang beratur dalam barisan ingin mengambil makanan, seorang pesakit secara tiba-tiba bertanya kepada Leon, “Eh, kau masih fikir yang kau ni tuhan ke?”.

Leon menjawab, “Tuan, saya ini sememangnya tuhan.”

Pesakit yang bertanya tadi berpaling ke arah seorang lagi pesakit lelaki yang juga sedang beratur dan berkata, “Lelaki ni fikir dia ni tuhan, gila kan dia?”.

Secara kebetulan pula, lelaki tersebut adalah Joseph, yang membalas kenyataan tersebut dengan nada marah, “Dia bukan tuhan, akulah!”.

Clyde yang tidak jauh dari tempat itu kedengaran menjerit dan berkata, “Tidak, bukan dia! Akulah!”

Pertengkaran mereka bagaimanapun tidak terbatas secara lisan sahaja, kerana pada suatu hari, pergaduhan secara fizikal telah terjadi diantara Clyde dan Leon. Ia terjadi semasa sesi psikoterapi berkumpulan mereka bertiga.

Leon secara tiba-tiba mengatakan bahawa Adam di dalam kitab Bible itu adalah lelaki berkulit hitam. Clyde yang marah akan kenyataan dibuat oleh Leon telah menumbuk tepat pada sebelah kanan pipi Leon. Walaubagaimanapun, Leon tidak membalas perbuatan Clyde itu dan sesi tersebut kembali berjalan seperti biasa.

Ini bukanlah satu-satunya kejadian yang melihatkan mereka bertumbuk diantara satu sama lain akibat perbezaan ‘pendapat’ diantara mereka.

Namun begitu, lama-kelamaan boleh dikatakan perkara menakjubkan telah terjadi apabila mereka menjadi lebih rapat dan hormat-menghormati satu sama lain disebabkan mungkin kerana sering meluangkan masa bersama.

Adakalanya, perdebatan tentang siapa ‘tuhan sebenar’ itu hanya dibalas dengan gelak tawa sinis daripada dibalas dengan kekerasan atau bertempik sesama mereka.

Dengan berlalunya masa dan demi untuk mempertahankan delusi masing-masing, mereka bertiga mencipta delusi baharu.

Clyde membuat spekulasi bahawa Joseph dan Leon ini sudah mati, dan mereka berdua adalah mayat yang dikawal oleh alat elektronik.

Manakala Leon pula mengatakan bahawa Clyde dan Joseph adalah penyamar yang hanya inginkan perhatian dan turut mengatakan bahawa Clyde dan Joseph ini dikawal mesin. Turut disertakan terma merepek seperti “electrical imposition” yang dibuat-dibuat.

Joseph bagaimanapun mengatakan bahawa beliau memerhatikan Clyde dan Leon yang mengaku sebagai ‘tuhan’ ini adalah pesakit mental di hospital mental, membuatkan beliau berfikir serta membuktikan bahawa kedua-dua Clyde dan Leon ini gila.

Beberapa bulan berlalu, Dr.Rokeach akhirnya membubarkan kumpulan kawalan pesakit wanita atas sebab-sebab seperti bajet yang tidak mencukupi selain daripada masalah tiga pesakit wanita itu seolah tidak menunjukkan sebarang kepentingan signifikan.

Bagaimanapun, sesi kumpulan Clyde, Joseph dan Leon tetap diteruskan seperti biasa dan ditingkatkan lagi ‘seksaan’ mereka bertiga.

Demi untuk menguji sejauh mana mereka benar-benar percaya pada delusi mereka ini, Dr. Rokeach memberikan mereka bertiga keratan artikel akhbar palsu mengatakan bahawa di dalam artikel tersebut, Dr.Rokeach sedang memberi pengajian tentang kajian beliau mengenai 3 orang pesakit yang mengakui diri mereka sebagai ‘tuhan’.

Leon kemudian membacakan artikel palsu itu untuk didengari semua dan serta merta sedar bahawa ia adalah tentang mereka.

Ini membuatkan raut wajah Leon bertukar muram. Clyde pula seakan menerima kejutan terbesar dan hanya berdiam diri mendengar apa yang dibacakan oleh Leon. Mereka bertiga dikatakan menangis dan sedar sementara daripada delusi mereka, namun ia tidak bertahan lama. Mereka kembali percaya bahawa diri masing-masing adalah “Jesus Christ”.

Selepas itu, Leon dilaporkan berkata seperti berikut kepada Dr.Rokeach:

“Apabila psikologi digunakan untuk merunsingkan, ia bukanlah psikologi lagi. Kau bukan sedang membantu individu itu, kau sedang merunsingkan dia. Dan bila kau merunsingkan dia, kau memperkecilkan kebijaksanaan kau sendiri.”

Dengan kata-kata itu, Leon pun meninggalkan bilik tersebut.

Persoalan Etika Dr.Milton Rokeach.

Dr. Rokeach meningkatkan konfrontasi terhadap pesakit dengan menghantarkan mereka surat palsu yang kononnya dikirim oleh kenalan mereka.

Joseph menyangka beliau menerima surat daripada ‘Dr.Yoder’, seorang pegawai perubatan dan penyelia hospital mental Ypsilanti, tetapi sebenarnya surat itu ditulis oleh Dr.Rokeach sendiri.

Dr. Rokeach mempunyai idea bahawa desakan daripada individu berkedudukan tinggi mungkin mampu untuk mempengaruhi kepercayaan dan kelakuan pesakit.

Walaupun telah diberi amaran dan telah dinasihati oleh pembantu kajian eksperimen tersebut tentang soal moral serta pelanggaran etika, Dr. Rokeach masih berkeras kerana beliau berpendapat bahawa manhaj atau kaedah ini “tiada kerugian jika dilakukan, manakala ia sangat berfaedah jika berjaya.”

Surat pertama oleh ‘Dr.Yoder’ kepada Joseph mendesak supaya Joseph berhenti berkata bahawa beliau berasal dari England, namun Joseph masih berkeras. Kemudiannya, ditulis di dalam surat akan datang mendesak Joseph menghadiri gereja. Dan setelah didesak beberapa kali, barulah Joseph akur.

Selain itu, dengan menyamar, Dr. Rokeach turut meletakkan wang ke dalam sampul surat itu untuk Joseph berbelanja di kedai serbaneka institusi mental tersebut.

Mungkin dengan pemberian wang ini, Dr. Rokeach ingin mendapatkan kepercayaan Joseph dan mengaturkan supaya Joseph lebih menurut arahan yang disertakan di dalam surat. Di dalam surat tersebut, ‘Dr.Yoder’ memanggil Joseph dengan gelaran “Anak ku” dan Joseph pula membalas panggilan ‘Dr.Yoder’ dengan panggilan “Bapa ku yang tercinta”.

Seterusnya, Dr.Yoder palsu itu memberikan Joseph bekalan ubatan, walaupun sebenarnya itu adalah ubatan placebo. Walau bagaimanapun, Joseph memperlihatkan tindakbalas positif kesan daripada pengambilan ubat tersebut.

Namun begitu, Dr.Rokeach yang menyamar, serta merta memutuskan bekalan ubatan kepada Joseph. Ini menyebabkan Joseph kecewa dan bertindak mengutus surat kepada individu paling berkuasa ketika itu iaitu Presiden Kennedy, memohon supaya beliau dilepaskan dari institusi mental tersebut.

Leon juga seperti Joseph turut menjadi ‘mangsa’ kepada penipuan Dr.Rokeach. Beliau menerima sepucuk surat palsu daripada isteri khayalan yang berada di luar hospital mental tersebut, mengatakan bahawa isterinya itu akan melawat Leon dalam masa terdekat.

Leon pada mulanya bersikap skeptik dan tidak mempercayai surat itu datangnya daripada isteri beliau. Kesan daripada ‘cubaan penipuan’ tersebut, Leon menjadi lebih murung dan kurang menghormati serta bertindak kasar terhadap staf wanita di hospital.

Namun ini tidak menghalang Dr.Rokeach dari terus menghantar surat demi surat kepada Leon dan menyamar sebagai isterinya. Hasil dari ‘penipuan’ berterusan ini membuat Leon percaya kepada ‘ilusi kebenaran’ dan mula mempercayai bahawa surat-surat tersebut ditulis ‘isteri’ beliau sendiri.

Di dalam surat tersebut, ‘isteri’ beliau mengatakan bahawa dia akan melawat Leon dalam masa terdekat. Leon dengan terujanya bersiap dan mandi serta bercukur apabila tiba tarikh pertemuan yang dijanjikan mereka berdua. Namun setibanya waktu dijanjikan, Leon dikecewakan apabila ‘isteri’ beliau tidak hadir ke hospital tersebut untuk melawat. Perkara ini berulangkali terjadi dan membuat Leon sangat kecewa dan marah disebabkan perkara itu.

Selain daripada surat-surat palsu tersebut, Dr.Rokeach “pergi lebih jauh” apabila mengupah seorang wanita cantik bernama Cik Anderson untuk berinteraksi bersama Leon.

Dr.Rokeach ingin menguji sekiranya perasaan cinta itu mampu untuk membuat Leon mengabaikan delusi beliau dan kembali normal. Namun seperti eksperimen awal yang lain, kaedah ini menemui jalan buntu apabila Leon mula sedar bahawa Cik Anderson juga berlakon untuk mendapatkan perhatian beliau.

Ini membuat Leon lebih kecewa dan beranggapan bahawa semua di hospital tersebut cuba untuk mempermainkan perasaan beliau.

Leon akhirnya enggan bertemu dengan Cik Anderson dan enggan ke sesi psikoterapi berkumpulan. Dan pada suatu hari, Leon dilaporkan berkata, “Kebenaran itu adalah rakanku, dan aku tidak punya sesiapa.”

Pengakhiran

Eksperimen “Three Christ” itu akhirnya ditamatkan pada 15 Ogos 1961. Setelah hampir 25 bulan dalam eksperimen, dua daripada tiga pesakit tersebut iaitu Clyde dan Joseph tidak pulih dari delusi bahawa mereka itu ‘tuhan’ @ “Jesus Christ”. Leon bagaimanapun berhenti dari mengaku beliau ‘tuhan’, namunmempunyai delusi baharu iaitu beliau mula menggelar diri sebagai “Dr. Righteous Idealized Dung” serta mempercayai bahawa beliau sebenarnya makhluk lagenda Yeti.

Dr.Rokeach kemudian menerbitkan sebuah buku tentang eksperimen psikologi tersebut pada tahun 1964 yang bertajuk “Three Christ of Ypsilanti”.

Pada tahun 1981, Dr.Rokeach melakukan revisi buku beliau yang bertajuk “Some Second Thoughts About the Three Christs: Twenty Years Later.” Turut diakui dalam buku kedua tersebut, tentang pelanggaran etika serta cubaan Dr. Rokeach menjadi ‘tuhan’ dalam eksperimen terhadap ketiga-tiga pesakit itu dengan cara penipuan dan kawalan terhadap rutin harian mereka.

Berikut adalah tulisan Dr.Rokeach di dalam buku tersebut;

“While I had failed to cure the three Christs of their delusions, they had succeeded in curing me of mine—of my God-like delusion that I could change them by omnipotently and omnisciently arranging and rearranging their daily lives within the framework of a “total institution. I came to realize, dimly at the time but increasingly more clearly as the years passed, that I really had no right, even in the name of science, to play God and interfere around-the-clock with their daily lives.”

Kredit:

The Three Christ of Ypsilanti by Milton Rokeach. New York Review of Books. ISBN 978-1-59017-398-5.

Three Thrown Over the Cuckoo’s Nest. Retrieved from: https://www.damninteresting.com/three-thrown-over-the-cuck…/

The True Story Behind The Failed Psychological Experiment Of The Three Christs of Ypsilanti. Retrieved from: https://allthatsinteresting.com/three-christs

Jesus, Jesus, Jesus. Retrieved from: https://slate.com/…/the-three-christs-of-ypsilanti-what-hap…


Acta Diurna – Akhbar Harian Pada Zaman Rom

Acta Diurna (bermaksud ‘Aktiviti Seharian’ dalam Bahasa Latin) merupakan notis atau akhbar harian yang ditampal di tempat-tempat awam di kota Rome purba. Dicatatkan, Acta Diurna diasaskan oleh Julius Caesar sewaktu era Republik Rom, yakni sekitar kurun pertama Sebelum Masehi.

Namun, ada juga sejarahwan yang berpandangan ia muncul buat pertama kali sejak 131 SM. Pada masa itu, kandungan berita Acta Diurna masih lagi diukir pada batu.

Memandangkan pembaca sasarannya adalah masyarakat umum, maka ia ditempatkan di kawasan khalayak seperti forum, pasar, atau rumah mandi. Mulanya, kandungan yang dimuatkan di dalam Acta Diurna meliputi berita-berita penting seperti keputusan mahkamah atau penggubalan undang-undang baharu.

Seiring peredaran waktu, rangkuman topiknya semakin meluas dan meliputi perkara-perkara seperti berita kemenangan pasukan ten.te.ra, berita sukan, harga bijirin, dan juga berita tentang kelahiran, kema.tia.n atau perkahwinan orang-orang penting.

Adakalanya, ia turut memuatkan berita gosip sebagai bahan untuk membawang. Kebiasaannya, topik yang menjadi buah mulut adalah berkenaan kisah perjalanan orang-orang tersohor di kota Rome yang singgah ke kota-kota lain.

Memasuki kurun pertama Sebelum Masehi, akhbar Acta Diurna tidak lagi diukir pada batu. Kandungannya mula ditulis tangan pada helaian kertas atau lembaran papirus. Lokasi penyiarannya masih sama dan setelah berlalu beberapa hari, ia akan diturunkan dan disimpan di dalam arkib. Cuma, sifat papirus yang tidak tahan lama membuatkannya hilang dimamah zaman dan tidak dapat diwarisi untuk tatapan generasi hari ini.

Kewujudan Acta Diurna sememangnya diketahui secara meluas pada zamannya. Orang-orang kaya dan gabenor-gabenor wilayah yang menetap di luar kota Rom selalunya mengutus jurutulis peribadi ke kota tersebut untuk mendapatkan edisi terkini Acta Diurna. Kandungannya disalin lalu disebarkan ke tempat masing-masing.

Dengan cara sedemikian, masyarakat Rome secara keseluruhannya menerima makluman perihal isu-isu semasa yang berlaku di ibu kota empayar. Oleh kerana itu jugalah, Acta Diurna dianggap sebagai pencetus kepada konsep akhbar harian seperti yang kita kenali kini.

Pada zamannya, Acta Diurna turut dijadikan sebagai sumber rujukan buat penulis-penulis silam. Suetonius yang mengarang The Lives of the Twelve Caesars misalnya, banyak bersandar pada Acta Diurna bagi mendapatkan maklumat berkaitan tarikh dan tempat berlakunya kelahiran, kematian, dan peristiwa-peristiwa penting lain. Begitu juga dengan Pliny the Elder yang mengarang Natural History. Anekdot-anekdot yang tercantum di dalam karyanya antara lain bersumber daripada rencana keluaran Acta Diurna.

Bagaimanapun, ada juga penulis yang tidak bersandar pada akhbar tersebut ketika menulis laporan sejarah penting. Tacitus si pengarang The Annals dan The Histories sebagai contoh, hanya menggunakan Acta Diurna sebagai rujukan bagi menulis hal-hal trivia.

Dicatatkan, pengeluaran akhbar Acta Diurna berlanjutan sehingga tahun 330 Masehi. Perkhidmatannya berakhir secara efektif selepas Maharaja Constantine memindahkan pusat pemerintahan empayar dari kota Rome ke kota Konstantinopel pada tahun tersebut.

TERJEMAHAN
Wu Mingren. (23 Disember 2017). Acta Diurna: The Telegraph of Ancient Rome, Bringing You All the Latest Gladiator Combat News. Ancient Origins.


PeenemüNde Pusat Kajian & Ujikaji Teknologi Ketenteraan Nazi

Peenemünde merupakan sebuah kawasan perbandaran terletak di daerah Vorpommern-Greifswald, Mecklenburg-Vorpommern, Jerman.

Pada tahun 1945, Nazi German sedang menghadapi kekalahan kepada kuasa berikat. Tentera Soviet dan Amerika sedang pantas mara ke Ibu Kota German. Wernher Von Braun, orang yang memajukan dan mencipta roket V1 dan V2 (Vengeance) sedang cuba menyelamatkan rekaan dan blueprint roket beliau di kemudahan penyelidikan yang terletak di Peenemünde.

Semasa detik peperangan sedang berlangsung,1942-1943 Von Braun adalah antara saintis roket yang paling berkaliber dalam memajukan teknologi roket dan sistem penjanaan roket. Beliau merupakan antara bintang ternama di German semasa peperangan kerana dengan kebijaksanaan dimiliki, beliau dapat mereka, membina dan seterusnya dapat mengawal pembakaran dan penerbangan roket tersebut. Pihak tentera Nazi melalui sayap SS juga amat teruja dalam membangunkan teknologi roket ini untuk tujuan peperangan. Nazi berharap roket-roket yang di bina oleh Von Braun dapat menghantar bom dan peledak ke England seterusnya menghancurkan empayar dan semangat orang England. Oleh yang demikian, Von Braun terpaksa mengikut arahan dari Hitler bagi memajukan roket untuk tujuan peperangan. Pihak Berikat disatu sudut amat terkejut dan terpesona dengan teknologi roket yang dimiliki oleh Nazi. Pada masa itu juga Amerika dan British tidak mempunyai sebarang pengetahuan malah saintis yang boleh membina roket sedemikian.

Pihak berikat masih optimistik bahawa peperangan tersebut akan dimenangi dengan cara yang konvensional. menggunakan pesawat udara dan altileri untuk menghancurkan German. Bagaimanapun dengan adanya roket V1 dan V2 telah sedikit sebanyak menggugat kemampuan kuasa Berikat dalam kemajuan teknologi ketenteraan. Von Braun dan Nazi German terpaksa menerima hakikat bahawa mereka sedang menghadapi kekalahan disetiap perbatasan. Bulan April 1945, tentera Soviet kini hanya berada 160 km ke kemudahan penyelidikan di Peenemünde, Von Braun diarahkan untuk berpindah ke Berlin dan meneruskan penyelidikanya. Namun pada bulan Mei 1945, German akhirnya menyerah kalah kepada Kuasa Berikat. Von Braun dan para pasukan saintis beliau yang ditahan oleh askar Nazi SS, tetapi telah berjaya melarikan diri daripada dibunuh oleh Askar SS.

Von Braun bimbang jika teknologi roket yang dimiliki oleh beliau akan jatuh ke tangan soviet. Beliau khuatir jika kumpulan mereka ditangkap oleh Soviet maka segala teknologi dan kemahiran yang dimiliki oleh kumpulan beliau akan digunakan olen Stalin bagi mencipta bom Nuklear yang amat dashyat, bahkan beliau juga bimbang Soviet akan menjadikan mereka hamba dan tahanan jika mereka menyerah kepada Soviet. Oleh itu, Amerika menjadi pilihan. Pada 02 Mei 1945, Von Braun dan kumpulan saintis beliau telah menyerah diri kepada pihak Amerika dan dengan ini, Amerika Syarikat telah mempunyai saintis terbaik German yang boleh membantu mereka dalam pembangunan teknologi roket dan angkasa lepas.

“Operation Paperclip”

Selepas sahaja ditangkap oleh tentera Amerika, Kumpulan Saintis Von Braun telah disoal siasat oleh bahagian perisikan tentera Amerika. Kerja-kerja penggumpulan data dan soal siasat telah dilakukan secara sulit rentetan Tentera Amerika bimbang jika pihak Soviet mengetahui mereka telah mempunyai Von Braun kerana pihak soviet juga amat berkehendakkan Von Braun. Pada 20 Jun 1945, Kumpulan Von Braun telah berjaya dibawa keluar daripada German untuk ke Amerika Syarikat. Detik tersebutlah yang menandakan bahawa Von Braun terlibat secara rasmi dengan perlumbaan ke angkasa lepas dan meletakkan manusia pertama dibulan pada 20 Julai 1969.


Marathon, sebuah sukan lumba lari jarak jauh yang sudah mula dipertandingkan sejak sekian lamanya. Rekod sukan yang memerlukan para peserta untuk berlari dalam jarak sejauh 42 kilometer itu sudah banyak kali dipecahkan dalam sejarah.

Namun begitu, terdapat sebuah rekod yang dicipta oleh seorang pelari wanita kelahiran Cuba yang sudah menetap di Amerika Syarikat sejak bayi di mana rekodnya hanya mampu bertahan selama 8 hari sahaja. Rekod yang diciptakannya itu dicatatkan pada catatan masa yang jauh meninggalkan rekod lama yang dipecahkannya.

Marathon Boston – Penipuan Terbesar Dalam Sejarah Marathon Boston

Segalanya bermula pada pagi 21 April 1980, tarikh berlangsungnya Marathon Boston yang prestijnya tidak perlu diperdebatkan lagi. Kejohanan Marathon Boston merupakan sebuah kejohanan marathon tahunan tertua di dunia.

Rosie Ruiz yang berasal dari Cuba menyertai kejohanan tersebut dengan ketiadaan latihan intensif yang konsisten dan dikatakan hanya berlari di sekeliling taman di kawasan perumahannya di Central Park sebagai latihan untuk ke Marathon Boston.

Ruiz juga dikatakan hanya baharu mula menyertai sebarang kejohanan marathon kira-kira setahun setengah sebelum berlangsungnya Marathon Boston. Pencapaian terbaiknya sebelum menyertai Marathon Boston pun hanyalah dengan menduduki tangga ke-23 dengan membuat catatan masa 2 jam 56 minit sekadar cukup untuk melayakkan dirinya ke Marathon Boston.

Jadi, pada pagi itu larian Marathon Boston itu, Ruiz telah berlari seperti biasa pada permulaan perlumbaan sebelum ditinggalkan oleh pelari-pelari berkelas dunia yang lain. Di sinilah bermulanya agenda Ruiz, dia dikatakan telah menglihangkan diri dan tidak dilihat oleh mana-mana pegawai pertandingan sepanjang perlumbaan.

Ruiz tiba di garisan penamat mengatasi dua orang pelumba berkelas dunia, Gareau dan Lyons dengan jurang masa yang begitu jauh iaitu lebih 2 minit. Hal tersebut telah mengejutkan ramai pihak termasuk pihak penganjur terutamanya.

Ramai pelari marathon lain yang menyangkal kemenangan Rosie Ruiz itu kerana mereka mengatakan yang ianya adalah tidak rasional untuk Ruiz menambahbaik catatan masanya sebanyak kira-kira 25 minit berbanding catatan lampau dalam tempoh masa hanya 6 bulan.

Untuk menambahkan lagi keraguan terhadap kemenangan Ruiz itu, dia kelihatan cergas dan tidak begitu berpeluh seperti yang selalunya akan berlaku pada diri seorang pelari marathon seusai tamat perlumbaan. Dirinya juga dilihat bersahaja dan tidak kelihatan lelah sebaik menamatkan perlumbaan.

Bukan itu sahaja, Rosie Ruiz juga dikatakan hanya dapat dilihat semula kelibatnya pada kira-kira 1 kilometer perlumbaan yang terakhir. Pegawai-pegawai pertandingan juga langsung tidak melihat kelibatnya berlari di sepanjang perlumbaan.

Siasatan Terhadap Kemengan Rosie Ruiz

Selepas keraguan di atas kemenangan Rosie Ruiz telah ditimbulkan oleh ramai pihak, pihak penganjur New York Race, perlumbaan marathon yang melayakkan Ruiz ke Marathon Boston, pun terus melaksanakan siasatan.

Daripada siasatan itu, mereka menemui satu perkara yang mengejutkan. Mereka telah melaksanakan siasatan dengan mengulang semula rakaman larian dan menyemak semula ribuan gambar daripada larian itu. Namun, kelibat Rosie langsung tidak terlihat dalam mana-mana gambar mahupun rakaman kecuali pada gambar-gambar di peringkat akhir perlumbaan.

Hal itu kemudian ditambah lagi dengan dakwaan daripada seorang saksi semasa New York Race tersebut yang mengatakan dia telah melihat kelibat Rosie Ruiz di dalam keretapi semasa waktu kejadian.

Siasatan tersebut kemudian menjurus kepada penyingkiran nama Rosie Ruiz daripada senarai peserta dan tempat dalam kejohanan New York Race itu.

Bertambah buruk untuk Ruiz, pihak Marathon Boston pun kemudian menarik semula kemenangan Ruiz hanya selepas 8 hari dia berpesta dengan kemenangannya itu seterusnya mengisytiharkan Gareau sebagai pemenang pada Marathon Boston edisi tersebut.

Pihak penganjur kemudian telah mengarahkan Rosie Ruiz untuk memulangkan kembali pingat yang telah dirangkulnya secara tidak sah itu.

Namun, dia tetap enggan dan berkeras yang dia telah memenangi perlumbaan tersebut secara adil dan sah. Sungguh memalukan kerana dia sudahpun dibuktikan melakukan penipuan dalam perlumbaan dan kemenangannya telah ditarik semula.

Rosie Ruiz Selepas Marathon Boston

Selepas daripada pembongkaran penipuannya di Marathon Boston, dia tidak pernah mengakui penipuannya itu dan terus berkeras yang dia telah melengkapkan lariannya secara sah dan mengikut peraturan yang ditetapkan pihak penganjur.

Hasil daripada penipuannya itu, slogan “Doing A Rosie” menjadi popular di kalangan pengikut dan peminat Marathon Boston.

Ruiz kemudian tidak lagi menyertai mana-mana larian marathon lagi. Namun, dia masih lagi tidak mempelajari daripada kesilapannya yang lalu.

Pada sekitar tahun 1982, Rosie Ruiz telah ditahan dan didakwa atas kesalahan mengeluarkan cek palsu di atas nama syarikatnya bekerja. Dia kemudian telah dijatuhkan hukuman penjara selama seminggu dan diletakkan di bawah pemantauan pihak berkuasa selama 5 tahun.

Ruiz kemudian telah kembali ke tempat asalnya di Florida. Di sana, dia sekali lagi ditahan oleh pihak polis atas kesalahan yang lain pula. Ruiz telah ditahan atas kesalahan mengedar bahan terlarang atau secara khususnya dia telah mengedar k0kain.

Hasil daripada penangkapan ke atas dirinya itu, dia telah dijatuhkan hukuman 3 tahun diletakkan di bawah pemantauan pihak berkuasa.

Rosie Ruiz kemudian telah bekerja sebagai seorang perunding di sebuah syarikat makmal perubatan setelah tamat hukumannya. Walaupun setelah sekian lama, dia masih lagi berkeras dengan kemenangannya pada Marathon Boston pada ketika itu.

Rosie Ruiz akhirnya menghembuskan nafasnya yang terakhir pada tarikh 8 Julai 2019 tahun lalu selepas menderita dengan penyakit kanser sebelum itu.

RUJUKAN :


Apa Akan Jadi Kalau British Tak Datang Ke Tanah Melayu?

Wajah Tanah Melayu pada tahun 1786, sebelum British datang.

Pernah fikir tak kalau British langsung tak pernah jejak kaki ke Tanah Melayu, apakah wajah negara (atau negara-negara) pada hari ini?

Yang pasti Pulau Pinang tak akan exist sebagai negeri yang independent daripada Kedah. Sebab Francis Light yang pujuk Sultan pajakkan Pulau Pinang dan Seberang Perai dengan jaminan bantuan ketenteraan lawan Siam.

Tapi last-last tak bantu pun, siap tolong Siam lagi, dan Kedah pun ditawan Siam dari tahun 1821-1842. Siam pecahkan Kedah kepada Setul, Perlis, Kubang Pasu dan Kedah. Kedah dan Kubang Pasu kemudian bersatu kembali, tapi Setul kekal dalam Siam sebagai wilayah Satun hari ini.

Lepas tu British bahagikan negeri-negeri utara dengan Siam pada tahun 1909 : British ambik Perlis, Kedah, Kelantan & Terengganu; Siam ambik Setul & Patani. So katakan British tak mai, mungkin negeri2 utara ini akan kekal di bawah Siam (tukar nama jadi Thailand pada tahun 1939).

Kalau British tak buat onar pergi naikkan Tengku Hussein jadi sultan Johor untuk dapatkan Singapura, Johor-Riau-Lingga masih stay intact, tak berpecah kepada Kesultanan Johor bawah Sultan Hussein dan Kesultanan Riau-Lingga di bawah Sultan Abdul Rahman.

So Singapura, Kepulauan Riau (Batam, Bintan dan Karimun) dan Natuna akan jadi sebahagian dari entiti bernama Johor. Pahang mungkin tak keluar jadi independent kingdom pada tahun 1853.

Melaka boleh jadi merge dengan Johor balik (Kesultanan Johor successor state kepada Kesultanan Melaka, so sentiasa nak rampas balik Melaka dari Portugis/Belanda), atau silap-silap orang Melaka tuntut kemerdekaan mendirikan negara baharu.

Adakah negeri2 Melayu ini (yang merupakan independent kingdoms) akan bergabung jadi sebuah negara seperti tahun 1957? Ia bergantung pada samada wujud orang seperti Von Bismarck (yang menyatukan negeri2 Jerman jadi Jerman pada 1871) atau Di Cavour (menyatukan Itali pada 1861). Beratus-ratus tahun diorang impikan sebuah Jerman dan Itali yang bersatu, tapi hanya dapat dicapai dengan ada right men in the right place at the right time.

Kalau jadi, adakah negara Melayu yang bersatu ini hanya terdiri daripada Tanah Melayu? Atau merangkumi Sumatra? Adakah Aceh dan Minangkabau mahu disatukan ke dalam Greater Malaya ini atau opt out?

Silap-silap tanpa British, Belanda akan menjajah kedua-dua Tanah Melayu dan Sumatra? Atau mungkin tanpa kekacauan British, negeri-negeri Tanah Melayu akan dapat resist Belanda, atau silap-silap membantu negeri-negeri Sumatra tangkis pengaruh Belanda?

Yang pasti tak akan wujud negara bernama Malaysia sebab persamaan antara Tanah Melayu, Sabah dan Sarawak ialah penjajahan British.

But history does not have “if”. Apa yang berlaku: British dapat Penang pada 1791, Singapura pada 1819, Melaka pada 1824, gabung jadi Negeri2 Selat (Straits Settlements). Kemudian gabungkan Perak, Selangor, N9 & Pahang jadi Negeri2 Melayu Bersekutu (Federated Malay States).

Perlis, Kedah, Kelantan, Terengganu dan Johor dijadikan naungan (protectorates) yang berasingan bernama Negeri-Negeri Melayu Tidak Bersekutu (Unfederated Malay States). In a strict sense, negeri2 Melayu di Tanah Melayu bukan jajahan (colony) tapi naungan (protectorate).

Kemudian pada 1946, British nak hapuskan sistem naungan dan jadikan negeri-negeri Melayu sebagai jajahan bernama Malayan Union. Maka orang Melayu bangkit melawan. Sebuah Persekutuan Tanah Melayu didirikan, menggantikan Malayan Union, dan kemerdekaan dicapai pada tahun 1957.

Kedatangan British memudahkan proses pembentukan negara-bangsa yang mungkin tak dapat capai dalam masa 200 tahun. Penjajahan menjadi pemangkin kepada nasionalisme orang Tanah Melayu dan membentuk sebuah Malay polity yang bersatu.

Artwork oleh Muhammad Lazuardi.


Korupsi: Yang Besar Nampak, Yang Kecil Dipandang Sepi

KORUPSI. WANG KOPI. MAKAN SUAP. Apa jua jenis terma yang anda gunakan, semuanya kembali semula pada satu perkara iaitu rasuah. Dan topik ini menjadi tumpuan semua orang terutama netizen tanpa mengira warna kulit, agama atau fahaman politik. Dan kebiasaannya, yang menjadi sasaran mereka ialah ahli politik sama ada di peringkat Persekutuan atau negeri, pegawai agensi atau syarikat berkaitan kerajaan (GLC), anggota keselamatan dan penguatkuasa.

Percayalah sekiranya ada kepentingan politik dalam isu sebegini tak kira anda berhaluan kanan, kiri atau bersikap berkecuali, maka lidah tidak henti akan mengata pihak-pihak terlibat. Tak percaya? Saya teka ini antara dialog yang anda biasa dengar di kedai makan, pejabat, masjid/surau atau di rumah:

“Parti A tak boleh harap. Tak cekap langsung tangani soal ketirisan dan rasuah dalam negara.”

“Parti B jangan harap nak menanglah masa pilihan raya akan datang. Kata dalam manifesto nak perangi rasuah tapi dia pun buat juga!”

“Dua-dua parti dua kali lima. Pantang nampak duit, dia sapu terus!”

Ya, semua orang pernah melakukannya termasuk saya sendiri. Cuma satu soalan, dalam kesibukan kita membedil ketidakcekapan entiti-entiti ini, pernahkah kita periksa integriti diri kita sendiri? Sempurna sangatkah diri kita dalam soal ini sehingga kita boleh mendabik dada mengatakan tidak pernah terlibat dengan rasuah? Kita mahu berbicara tentang rasuah tetapi sekiranya kita sendiri enggan berlaku jujur atau amanah dalam soal pekerjaan dan pengurusan organisasi, maka apakah kita sedar kita juga mengamalkan korupsi dalam kehidupan sendiri?

Di sini, saya senaraikan beberapa perbuatan yang berlaku dalam kehidupan seharian kita. Duhai teman, apakah kita benar-benar jujur dan amanah seperti yang anda sangka?:

– Jumpa duit di tepi jalan atau tempat awam dan simpan dalam poket daripada serahkan kepada pihak berkuasa atau pihak yang jaga kemudahan berkenaan. Alasan boleh buat untuk isi minyak atau beli kredit telefon bimbit, bukan buat makan sampai jadi sebahagian daripada darah daging.

– Bila ditahan atau disaman polis atau penguatkuasa agensi kerajaan, cuba tawar duit kopi untuk bantu lepaskan diri.

– Beri resit dan tuntutan palsu.

– Beri surat sakit (MC) palsu.

– Gagal jaga kesihatan diri.

– Memandu secara merbahaya di jalan raya.

– Tidak memenuhi janji terutama dengan anak-anak.

– Gagal memenuhi tuntutan nafkah pada keluarga.

– Gagal menjaga kebersihan terutama kebersihan alam sekitar.

– Curi tulang semasa bekerja.

– Gagal penuhi tuntutan syarak seperti solat, puasa, zakat dan haji.

– Tawar duit kopi/hadiah/pakej percutian/perempuan untuk percepat proses pendaftaran/kelulusan.

Bukankah Allah dan Rasul-Nya mengingatkan kita akan bahaya perbuatan ini? Lihat dalil-dalil di bawah:

a) Firman Allah s.w.t dalam ayat 188, Surah Al-Baqarah, “Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya).”

b) Hadis-hadis Nabi s.a.w yang melarang keras perbuatan sebegini. Antaranya, Nabi s.a.w bersabda, “Allah melaknat pemberi rasuah, penerima rasuah dan orang yang menjadi perantara antara kedua-duanya.” (Riwayat Ahmad) Dalam satu hadis lain yang diriwayatkan oleh Imam Tirmidzi rahimhullah, baginda melaknat pemberi dan penerima rasuah dalam soal penetapan keputusan (pemerintahan dan kehakiman). Satu lagi hadis lain yang diriwayatkan oleh Imam Ahmad rahimahullah menyatakan hadiah yang diberi kepada penguasa adalah haram dan rasuah yang diterima hakim itu membawa kepada kekufuran.

Kenapa saya tekankan soal ini kepada orang ramai (termasuk diri sendiri) yang jadi punca kepada budaya korupsi di negara ini? Sikap individu seperti kita ini yang membentuk sebuah masyarakat di mana apa saja kita lakukan termasuk perbuatan tidak jujur sebegini menjadi teladan kepada generasi akan datang. Suka atau tidak, sikap sebeginilah yang melahirkan generasi dan masyarakat yang korup. Bila ini berlaku, maka kebarangkalian lahirnya individu bergelar pemimpin, pegawai dan cendekiawan yang korup juga tinggi. Dan ini boleh membawa kepada pelbagai gejala dalam negara seperti keruntuhan sistem ekonomi, jenayah berleluasa dan wujudnya ketidakadilan dalam masyarakat. Maka bagaimana sesebuah negara itu mahu mencapai status negara yang baik yang mendapat rahmat dan keampunan di sisi-Nya berdasarkan firman-Nya dalam ayat 15, Surah Saba’, “Demi sesungguhnya, adalah bagi penduduk negeri Saba’, satu tanda (yang membuktikan kemurahan Allah) yang terdapat di tempat tinggal mereka, iaitu: dua kumpulan kebun (yang luas lagi subur), yang terletak di sebelah kanan dan di sebelah kiri (kampung mereka). (Lalu dikatakan kepada mereka): “Makanlah dari rezeki pemberian Tuhan kamu dan bersyukurlah kepadaNya; (negeri kamu ini adalah) negeri yang baik (aman dan makmur), dan (Tuhan kamu adalah) Tuhan yang Maha Pengampun!”

Para ulama mensyarahkan makna negeri yang baik ini kepada beberapa bahagian:

– negeri yang seimbang antara kebaikan alam sekitar dengan kebaikan akhlak penduduknya.

– negeri di mana penduduknya subur dan makmur tetapi tidak pernah lupa mengucapkan syukur.

– negeri yang seimbang antara kebaikan dari segi rohani dan jasmani penduduknya.

– negeri yang aman dari sebarang bentuk permusuhan sama ada dari dalam atau luar.

– negeri di mana ia diperintah oleh pemerintah yang adil dan soleh sementara penduduknya bersikap patuh dan hormat.

– negeri yang maju dari segi ilmu sama ada dari segi duniawi mahupun ukhrawi.

– negeri di mana wujudnya hubungan harmoni antara pemerintah dan penduduk. Harmoni di sini ialah wujudnya ruang dari segi nasihat dan teguran antara kedua-dua belah pihak dalam soal kebenaran dan kesabaran.

Kalau benda sebegini kecil kita mahu terus memandang enteng, maka bersediakah kita andai benda-benda ini akan kembali menghantui kita pada masa akan datang? Saya tutup dengan satu hadis yang diriwayatkan oleh Abu Hurairah r.a. Pada suatu ketika, Nabi s.a.w bersama sekumpulan sahabat dalam satu majlis. Seorang Badwi datang kepada baginda dan bertanya, “Bilakah berlakunya hari kiamat?” Nabi s.a.w tidak menjawab pertanyaan tersebut dan menyambung perbualan baginda bersama para sahabat lain sehingga ada beranggapan baginda tidak mendengar atau tidak suka dengan pertanyaan tersebut. Setelah selesai diskusi baginda dengan para sahabat, Nabi s.a.w memanggil lelaki tersebut dan menjawab soalannya, “Apabila amanah telah disia-siakan, maka tunggulah hari kiamat!” Lelaki itu bertanya lagi, “Bagaimana amanah itu disia-siakan, Ya Rasulullah?” Baginda menjawab, “Apabila sesuatu perkara diserahkan kepada orang yang bukan ahlinya, maka tunggulah hari kiamat!” (Riwayat Tirmidzi)

Apakah kita mahu menunggu benda-benda kecil ini bertukar menjadi kanser dalam masyarakat atau mahu diubah sebelum terlambat? Tepuk dada, tanya diri kita.

SUMBER:

1. Usman Rozali, Abu Abdillah Arief B. (2010). Al-Manhaj. Siapakah Yang Layak Diberi Amanah. https://almanhaj.or.id/2711-siapakah-yang-layak-diberi-amanah.html

2. Portal 1Klik. (2011). Rasuah Amalan Terlarang Di Sisi Agama. http://pmr.penerangan.gov.my/index.php/agama/9552-rasuah-amalan-terlarang-di-sisi-islam.html

3. Musyafa LC. (2016). Al-Manhaj. Baldatun Thayyibatun Wa Rabbun Ghafur. https://almanhaj.or.id/4276-baldatun-thayyibatun-wa-rabbun-ghafur.html

4. Che Ahmad, Mohd Shah. (2017). Utusan Malaysia. DIDIK JIJIK ‘NAJIS’ RASUAH. http://www.utusan.com.my/rencana/agama/didik-jijik-najis-rasuah-1.497544


Saintis Cadang Kita Buat Bank Najis?

Ya, anda tidak salah baca. Memang saintis pada abad kini sarankan kerajaan untuk tubuhkan fasiliti yang bernama ‘bank najis’, iaitu fasiliti yang berfungsi untuk kumpulkan bahan buangan yang terhasil dari pencernaan dalam badan kita. Apa yang saintis maksudkan ialah kita perlu wujudkan ‘bank najis’ untuk memastikan saintis mempunyai tempat untuk menganalisis bahan buangan dihasilkan manusia.

Gilakah para saintis ini? Apakah najis begitu penting sehingga saintis sanggup mengkajinya?

Sebenarnya, dalam beberapa tahun lalu analisis makmal terhadap najis menjadi kepentingan buat saintis bagi merawat pelbagai jenis penyakit yang merebak pada abad kini seperti COVID-19 sehinggalah mengkaji proses anti-penuaan terhadap haiwan.

Terdapat teknik bernama ‘fecal microbiota transplant’ atau FMT iaitu memindahkan bakteria dan mikroorganisma dari najis individu yang sihat kepada individu yang sakit. Teknik ini biasa digunakan untuk merawat penyakit berkaitan dengan sistem pencernaan seperti jangkitan bakteria Clostridioides difficile (CDI) dan keradangan usus atau Inflammatory Bowel Disease (IBD).

Namun, saintis percaya bahawa FMT boleh merawat penyakit selain CDI dan IBD. Contohnya ‘autologous fecal microbiota transplant’ atau ‘autologous FMT’. Teknik ini adalah teknik yang saintis usahakan dengan menghantar bakteria dari najis si penderma kepada si penerima yang merupakan individu yang sama, bagi mengatasi masalah ketidakserasian si penerima mendapat bakteria najis si penderma selepas FMT.

Autologous FMT juga ada kelebihannya sendiri. Menurut ahli epidemiologi (mengkaji penyakit) dari Harvard University bernama Scott T. Weiss, autologous FMT mampu merawat masalah asma, diabetes, obesiti, penyakit jantung, dan juga penuaan.

Untuk menjayakan teknik ini, saintis perlukan banyak sampel najis dari individu yang sihat dan muda, kemudian menyimpannya untuk kegunaan kepada pesakit akan datang, di mana mereka perlukan bakteria najis individu yang sihat untuk merawat penyakit sistem pencernaan. Dalam erti kata lain, saintis memerlukan ‘bank najis’ yang berfungsi untuk kita menyimpan najis kita, kemudian kita perlukan najis sendiri untuk ubati diri sendiri!

Walaupun cadangan ini agak radikal dan tidak munasabah, namun saintis begitu serius untuk menubuhkan ‘bank najis’ ini. Sebenarnya, pada tahun 2012 ‘bank najis’ telah dibina di negeri Massachusetts, AS. Nama ‘bank najis’ ini ialah OpenBiome. Sebuah fasiliti najis non-profit. Sejak pembinaan fasiliti ini, banyak ‘bank najis’ dibina di seluruh dunia, namun ia dibina hanya untuk perlaksanaan teknik FMT, bukannya autologous FMT.

Bagi ahli biologi dari Harvard University bernama Yang-Yu Liu, ‘bank najis’ di seluruh dunia termasuklah OpenBiome harus mempunyai fungsi terbaru iaitu melaksanakan teknik autologous FMT agar visi pencegahan penyakit menggunakan bakteria najis dapat diluaskan lagi. Selain itu, saintis perlu mencari jalan bagaimana najis individu yang disimpan dalam ‘bank najis’ bertahan lama untuk memastikan si pemilik najis mendapatkan teknik autologous FMT menggunakan bakteria najis miliknya pada masa akan datang.

Walaupun cadangan para saintis ini ada kebaikannya dalam jangka masa yang panjang, namun masyarakat dunia harus memahami kebaikan najis sendiri dan perlu jauhkan pemikiran bahawa najis ini hanya semata-mata bahan buangan dari perut. Usaha ini tidak mudah terutamanya kepada warga Malaysia sendiri yang mempunyai larangan kerana undang-undang agama yang diamalkan, terutamanya masyarakat muslim.

Selain memahamkan kebaikan najis, golongan yang mahir dalam bidang agama harus memutuskan apakah hukum menggunakan najis untuk tujuan perubatan. Najis telah sedia maklum adalah perkara yang tidak suci dan tidak perlu terlibat dalam kehidupan beragama seseorang individu. Jika suatu hari nanti najis menjadi penyelamat dalam mencegah sebarang penyakit berbahaya, persepakatan sesama golongan mahir ilmu agama haruslah terlaksana demi kesihatan masyarakat beragama.

RUJUKAN:

Dockrill, Peter. 30 June 2022. Experts Say We Should All Be Storing Our Poo in a Bank, And Here’s Why. Science Alert.

Wei Ting Soo, Robert V Bryant, Samuel P Costello. 1 April 2020. Faecal Microbiota Transplantation: Indications, Evidence and Sqafety. NPS MedicineWise.